Eskabidea idazteko jarraibideak\nAutoinstrucciones trabajo by idoialariz 2705 views\nEskabidea idazteko eskema by idoialariz 6393 views\nMezu elektronikoa by idoialariz 7672 views\nBinomio fantastikoa ppt by idoialariz 13315 views\nOharra by idoialariz 5556 views\nZenbakien posizioa taulak by idoialariz 3093 views\nEskabidea ekin idazteari\nMikel Osinalde , Translator\n1. ESKABIDEA IDAZTEKO IDATZI AURRETIK  Pentsatu zer izango den eskatuko duzuna.  Egin eskatuko duzunaren ideien zirriborroa.  Eskema egin eskabidean idatziko duzuna zehazteko. ESKABIDEAREN EGITURA Hiru atal ditu: 1.Hasierako agurra 1. Sarrera Norberaren datuak, idaztearen arrazioa… 2.Garapena Arazoa aurkezten da. Arazoa zein den ondo zehazten da. 3.Ondorioa Zer eskatzen diozun adierazi. 4.Amaierako agurra IDAZTEAN  Gogoratu: ordenean adierazi esan nahi duzuna,  Gogoratu: testua paragrafoetan antolatu. Kontuan izan, batzuetan atal bat idazteko paragrafo bat baino gehiago behar izango dituzula.  Esaldi laburrak eta ulergarriak erabili azalpenak emateko.  Inportantea ez dena, baztertu.  Ez errepikatu ideia berbera, behin adierazita nahikoa da.  Zaindu txukuntasuna, ortografia, komak, puntuak... irakurleak hobeto uler dadin. IDATZI ONDOREN, BIRPASATU Idatzitakoa birpasatu puntu hauek kontuan izanik:  Erraz, zailtasunik gabe irakur daiteke?  Eskema jarraitu dut?  Arazoa eta eskaera argi azaldu ditut?  Ortografia zaindu dut? Badu akatsik?  Konforme zaude idatzi duzunarekin? Agurra Sarrera Nor zaren, zergatik idazten diozun... Garapena Arazoa zein den idatzi , Arazoa garatu, ondo zehaztu. Ondorioa Zer eskatzen duzun adierazi. Agurra\n2. ESKEMA IDATZI Hasierako agurra Sarrera (Nor zaren, zergatik idazten diozun...) Garapena (Arazoa zein den idatzi ,arazoa garatu, ondo zehaztu) Ondorioa (Zer eskatzen duzun adierazi) Amaierako agurra Sinadura\n3. BEHIN-BETIKO TESTUA IDATZI Birpasatu eta zuzendutakoan, behin betiko testua idatzi.\n4. GOGORATU: ANTOLATZAILEAK eta LOKAILUAK oso lagungarriak direla testua ondo idazteko.  HASIERAKO AGURRA Adiskide hori: Jauna/ Andrea: Jaun agurgarria: Adiskideok: Arduradun hori: Andre agurgarria: Lagun hori:  SARRERA /GARAPENA / ONDORIOA Esan behar dizut... Jakinarazi nahi dizugu... Honen bidez... Eskatu nahi dizut... Honako eskaera hau egin nahi dut... Honen bidez eskatu nahi dizugu... Eskertuko nizuke... Kexa(desadostasuna) adierazi nahi dut... Nire iritzia kontuan izatea eskatzen dizut...  AMAIERAKO AGURRA Nire eskaria kontuan hartuko duzulakoan... Gogoan hartuko duzulakoan... Aldez aurretik eskerrak emanez... Besterik gabe... Erantzunaren zain... Begirunez... Agur bero bat Ongi izan Adeitasunez... Agur horrenbestez Laster arte


Euskarak saria du Oarsoaldeko jatetxeetan\nUrriaren 15etik azaroaren 15era, Lezoko, Oiartzungo eta Pasaiako jatetxeetan otordua euskaraz egiteak saria izan dezake.\nOarsoaldeko Euskara Batzordeak eta Lezoko, Pasaiako eta Oiartzungo udal euskara sailek, elkarlanean, zozketa antolatu dute, “Euskara Oarsoaldeko Komertziora” planeko ekimen-sortaren barnean. “Euskara saltsan” leloarekin jatetxeen gremioa ari dira lantzen aurten. Jatetxeetan euskaraz egiten duten bezeroei boletoak banatuko dizkiete. Boletoan, bertan dastatutako plater baten izena jarri eta horretarako prestatutako kutxan sartu beharko dute. Boleto horiek, gero, aipatutako zozketan hartuko dute parte.\nLezoko, Oiartzungo eta Pasaiako 81 establezimenduk hartuko dute parte ekimen honetan; Lezoko 21ek, Oiartzungo 30ek eta Pasaiako 30ek. Jatetxean jendaurreko idatzi, menu nahiz bestelako elementuak euskaraz (ere) dituzten eta zozketan parte hartu nahi izan duten guztiek, hain zuzen.\nHerri bakoitzean seina boleto sarituko dira. Irabazleek boletoa entregatu zuten jatetxean erabiltzeko 50 euroko sei sari, hain zuzen ere. Horrezaz gain, Oiartzungo Zuberoa jatetxean bi lagunentzako afari eder baten zozketan sartuko dira.\nEgizue euskaraz eskualdeko jatetxeetan eta irabazi 50 euroko gastua doan egiteko aukera.\nAnimo beraz, eta ekin euskaraz egiteari, bai jatetxeetan, bai gainerako establezimendu guztietan. Euskarak beti baitu saria!\nAutodefentsa feminista eta maskulinitate eredu berriei buruzko tailerrak Oarsoaldeko Euskaltegietan\nPaper kontuak euskaraz nahiago


Herrian kontsumitzeko bonu-kanpaina martxan ipini da Loiun - Loiu - Aikor.eus\nHerrian kontsumitzeko bonu-kanpaina martxan ipini da Loiun\na: josuandoni.eus 2020-10-19 11:14\nJosu Andoni Begoña Loiuko alkateak bere webgunean adierazi duenez, ekimenak hiru helburu ditu: herriko dendetan, tabernetan eta jatetxetan kontsumitzea bultzatzea, pandemiak ekarritako kalte ekonomikoak arintzen laguntzeko; loiuztarrek bonuen deskontuei etekina ateratzea; eta udalerria dinamizatzea. Orotara 1.000 bonu aterako dira: bonu bakoitzaren truke 20 euro ordaindu beharko da, baina benetako balioa 30 eurokoa izango da, aldea udalak ipiniko baitu.\nLoiuztarrek ez ezik edozein herritako biztanleek ere erosi ahalko dituzte bonuak, eta pertsona bakoitzak gehienez lau bonu hartu ahalko ditu. Bonuak urriaren 22tik azaroaren 30era arte, edo agortzen diren arte, eskuratu ahalko dira udaletxean (goizez). Horrezaz gainera, udaletxera deitzeko aukera dago, eta bonuak Zabaloetxeko liburutegian edo Larrondoko frontoian hartuko direla esan (arratsaldez). Bonuak erosten dituzten lehen 200 pertsonari poltsa bana emango diete saritzat.\nLerro hauek idatzi orduko, 20 establezimendu inguruk egin dute kanpainarekin bat, eta haien artean janari-denda, ostalaritzako establezimenduak eta etxetresna-denda daude. Saltoki bakoitzean, kanpinaren ikurra ipiniko da ikusgai eta diptikoak ere jarriko dira bezeroen eskura.


¡Boza! - Historias detrás de la valla\nHau ENEKORA-ren zuzeneko musika ikuskizun bat da, NEREA TORRIJOS-ren jantziekin,ARYMUX dantza konpainiaren koreografiarekin. Eszenografia BAT arkitektura estudioari dagokio, argiztapen diseinua berriz ALAINE ARZOZENI eta sei aktore daude eszenatokian.\nEnekora Eneko Larrañaga eta Kora arpa elkartzean sortzen da. Zestoako taldea tradiziotik arlo garaikidera doa, Afrikatik munduko toki ezberdinetara. Euskaraz, gazteleraz eta hizkuntza afrikarren batean abesten dute, munduko kultura aniztasunaren isla izanik. Bere ohiko ikus-entzunezko ikuskizunean melodia gozoak, erritmo biziak, dantza, proiekzioak, etab. aurki ditzakegu… et nola ez, Kora. Arpa afrikar hau abiapuntua da Enekora proposatzera datorkigun bidaian.\nHori dela eta, musika talde honen hautaketa begi bistakoa gertatzen da dibertsitatearekin eta munduko toki ezberdinetako estiloen nahasketarekin duen harreman hertsiagatik.\nEszenatokiaren gainean bateria, perkusioak, baxua, Kora, ahotsak, saxo sopranoa, dantza eta ikusmen proiekzioak aurkitzen ditugu.\nIdoia Larrañaga: koruak, perkusioa, dantza\nIbon Irijoa: saxo sopranoa\nAzkenean Boza estreinatu dugu!\neta ezin duzu galdu.\nNon ikusi Oharra?\n“¡Boza!”ren estreinaldi izan zen:\nCampos Eliseos Antzokian (Kupula Aretoa).


BIC Araba (Arabako Eraberritzeko Industrialdea)\nArabako DBHko 4. mailako ikasleei zuzenduta\nEskaerak irailatik aurrera\nIkasEkiten programa, Vital Fundazioa eta BIC Arabak (Arabako Eraberritzeko Industrialdea), Arabako parke teknologikoaren laguntzarekin zuzentzen duen ekimen bat da. Helburua, Arabako Derrigorrezko Bigarren Hezkuntzako laugarren mailako ikasleen artean ekimen ekintzailea sustatzea da. Ekimen ekintzailea gizarteko esparru guztietan oso garrantzitsua bada ere, gazteen artean bereziki adierazkorra da.\nEntzuten dugunaren % 20, ikusten dugunaren % 50 eta egiten dugunaren % 80 ikasiko dugu; hori dela-eta, ekimen ekintzaile honen oinarrizko premisa ondokoa da: “egiten ikastea“. Horretarako, izaera ekintzailearen beraren ezaugarriekin lotura duten zenbait dinamika eta jarduera erabiliko ditugu. Horrela bada, programaren helburu nagusiak ondokoak dira:\nEskola munduaren eta enpresa munduaren arteko hurbilketa sustatuko duguzenbait zubi jarriz. Horrek eragina izango du ikasleengan zein irakasleengan; ekimen ekintzailearekiko interesa eta jakin-mina sustatuko ditugu eta jakingo dute ekintzaileek zer balio sozial eta ekonomiko eskaintzen dioten gizarteari.\nIdeiak lorpen bihurtzeko bide horretan ez zaude bakarrik. Ez zara bakarrik egon behar. Lankidetzan aritzeko zenbait lagun dituzu eta horiekin batera, bat gehi bat bi baino gehiago izatea lortuko duzu. Elkarrekin, hasierako zentzugabeko ideia horiek, benetako negoziobihurtuko dituzue. Benetako bezeroak dituzten negozioak dira. Bezero horiek liluratzeko moduko konponbide berritzaileak eskainiko ditugu.\nZer da gehien gustatzen zaizun gauza?\nErabaki bat hartu behar duzu.\nZein dira zure beharrak?\nUtzi gidatzen. Konfiantza eduki.\nTaldeka egiten dugu lan.\nTopaketa BIC Arabako ekintzaileekin.\nSormen negozioak aurkitu.\nEkimen ekintzaileari buruzko jardunaldiak 4 ordu inguruko iraupena izango du eta goizean egingo da, ikastetxe bakoitzarekin adostuko da iraupena eta ordutegia beharren arabera. Ikastetxe bakoitzarekin hitzartuko dugu zer ordutan hartuko duten ikastetxean autobusa eta zer ordutan itzuliko diren, betiere, eskolako ordutegiarekin bat etorriz. Datak ikastetxe bakoitzak aukeratuko ditu, baina urteko azken hiruhilekoan izango dira.\nTailerretan parte hartzeko ikastetxe interesdunak izena eman behar dute irailetik aurrera. Guztira 20 tailer egingo dira eta izena emate ordena errespetatuko da tailer guztiak bete arte.


Bihar, larunbata, kontzertu lirikoa eskainiko dute Coliseoan "In Cantibus" taldearen hiru ahotsek - etakitto.eus\nBihar, larunbata, kontzertu lirikoa eskainiko dute Coliseoan “In Cantibus” taldearen hiru ahotsek\nBihar, zapatua (otsailak 15) “In Cantibus” taldearen kontzertu lirikoa hartuko du Coliseo Antzokiak, 20:30etik aurrera. Iker Freire tenoreak, Elena Roldan kontraltoak eta Maria Montes sopranoak musika klasikoaren ikuspegi orokorra eskainiko dute. Hainbat genero eta musika-estiloen errepasoa egingo dute: abesti barrokoak, opera, zarzuela… Hori guztia giro atsegin eta erakargarrian. Gehiago jakiteko Maria Montes soprano eta kantu irakaslearekin egon gara.\n– Egon zarete inoiz Coliseo Antzokian?\n“In Cantibus”eko beste kide batekin, Ermuan bizi den Elena Roldan kontraltoarekin hain zuzen, orain dela urte batzuk eduki nuen Coliseoan abesteko aukera Bilboko Koro eta Ganbera-Orkestrako solista gisa. Orkestra honetan bakarlari eta kantu-irakasle gisa hartzen dut parte. “In Cantibus” hirukotea sortu genuenean kontzertu ugari eskaini genituen, baina arrazoi familiarrengatik geldirik eduki dugu urte batzuetan. Dena dela, gutako bakoitza proiektu desberdinetan murgilduta egon da. Biharko kontzertuan gurekin batera Anastasia Chermyavska pianista errusiarra egongo da.\n– Zer prestatu duzue biharko kontzerturako?\nObra barrokoarekin hasiko gara, kantu napolitanoak eskainiko ditugu eta zarzuelarekin amaituko dugu. Zarzuela jendeari asko gustatzen zaio, beraz “in crescendo” joango gara. Bakarka, binaka eta hirurak elkarrekin abestuko dugu.\n– Kantu lirikoa ogibide dutenek diote ez dela bakarrik lanbide bat, bizitzeko modu bat ere badela. Nola iritsi zara mundu honetara?\nNi txikia nintzenean oso tipikoa zen musika ikastea. Piano eta gitarrako goi mailako ikasketak egin ondoren kantu ikasketak egin nituen, eta azkenean nire bizitza kantuari eskaini diot. Antzerki eskola profesional batean lanean egon nintzen 7 urtez kantu irakasle bezala Algortan. Kontserbatorio pribatu batean nago orain, kantu lirikoa eta modernoa ematen. Nire bizitzako parte bat da, gauza natural bat. Ezagutzen nauen jende askok ez daki lanbide honetara dedikatzen naizenik, eta harrituta gelditzen dira kontzertu baten ikusten banaute.\n– Kantu lirikoa osasuntsu dagoela esan daiteke?\nNik uste dut momentu ona bizi duela. Euskaldunako kontzertuak bete egiten dira. Gero eta zaletasun handigoa dago, eta kontzertuetara doan neurrian jendeari gehiago gustatzen zaio. Ikuskizun zoragarria da. Gainera, gaur egun kantua ikasten dagoen jende asko dago. Kantua oso osasungarria da. Nik beti esaten dut Gizarte Segurantzan sartu beharko litzatekeela. Gorputz oso lantzen da. Ariketen bidez, ahotsaz gain gorputza ere konpontzen da.\n#In Cantibus#kantu lirikoa#Maria Montes\n« Eibar Igerixan taldekoak domina ugarirekin itzuli dira Gipuzkoako Neguko XI. Txapelketatik Brexita eibartarron ahotik »


´Handia´ filmak irekiko du Parisko Different! 11 zinema jaialdia | Etxepare Euskal Institutua\n´Handia´ filmak irekiko du Parisko Different! 11 zinema jaialdia\nDifferent! L’autre cinéma espagnol zinema jaialdia urtero burutzen da Parisen, eta aurten ere, euskal zinemagintza bertan izango da. Ekainaren 20tik 26ra bitartean antolatu den 11. edizioan Aitor Arregi eta Jon Garañoren Handia filma ikusi ahal izango da.\nEkainaren 20an, euskal filmak emango dio hasiera jaialdiari eta bi zuzendariak gonbidatu dituzten filma aurkeztera Xabi Barzosa ekoizlearekin batera. Ibilbide arrakastatsua izan du pelikulak 2017an Donostiako Zinemaldian estreinatu zenetik. Jaialdi ugaritan izan da, eta garaikur ugari jaso ditu filmak zein lan-taldeak. Aipatzekoak dira 2017ko Goya sarietan lortutako 10 garaikurrak. Sarien historian garaikur gehien lortu dituen hirugarren filma da.\nAltzoko handiaren istorioan du jatorria argumentuak. Lehen Karlistaldian borrokatu ostean, Martin Gipuzkoako bere etxera itzuliko da, eta han, harrituta, bere anaia Joakin ohi baino askoz ere handiagoa dela aurkituko du. Mundu osoak Lurreko gizon handiena ikustekoordaindu nahi izango duelakoan, bi anaiek bidaia luze bati ekingo diote, Europan zehar. Bidean, anbizioak, diruak eta ospeak betirako aldatuko dute familiaren patua.\nIkusi programa osoa erantsitako dokumentuan.


Legeak ezarritako edozein arrazoi dela eta, bidegabeko diru-sarrerak itzultzeko eskaera.\nEskaera eredua, behar bezala betetakoa.\nEskaera-orria eta aurkeztutako agiriak jasotzea, eskaneatzea, egiaztatzea eta erregistratzea.\nEskatzaileari aurkeztutako dokumentuen kopia zigilatu bat ematea, ziurtagiri gisa.\nZerga-bilketa Sailari jakinaraztea.\nOrdainketak hilabetearen 10ean, 20an eta 30ean egiten dira.


Nafarroako justizia jauregia, artxiboko argazki batean. Argazkia: EFE\nGaueko ostalaritzan eta jendetza biltzen duten jatetxeetan covid-19 ziurtagiria ezarri ahal izateko bermea asteazkenean eskatuko dio Nafarroako Gobernuak Justizia Auzitegi Nagusiari, Foru Gobernuak baieztatu duenez.\nBaimena eskatzeaz gain, txertatzeko deia ere egingo du Gobernuaren Osasun Kontseilaritzak. Hala, inokulatuta ez dagoen eta txertoa jarri nahi duena FOREMera joan ahalko da, hitzordu barik.\nAuzitegiak baimena emanez gero, honakoetan aplikatuko lukete osasun ziurtagiria: 50 mahaikide baino gehiagoko jatetxeetan, dantzaleku eta diskoteketan, kafe-ikuskizunerako lizentzia duten establezimenduetan eta lizentzia bereziko tabernetan. Azken horietan, gauerditik aurrera eskatuko dute osasun pasea. Halaber, jan-edana egin daitekeen barnealdeko ekitaldi jendetsuetan ere galdegingo dute. Neurria onartzekotan, azaroaren 27tik urtarrilaren 6era (biak barne) egongo litzateke indarrean.\nZiurtagiria Osasunbideko Osasun Karpeta Pertsonalean deskarga daiteke, behin eginda sakelakoan gordeta edo inprimatuta eraman daiteke. Hiru kasutan ematen da: txertaketa ziurtagiria (pauta osoa), proba negatiboaren egiaztagiria (azken 72 orduko PRC proba negatiboa eta azken 48 orduko antigeno proba negatiboa) edota osatze ziurtagiria (covid-19a gaindituta ematen da eta 180 eguneko balioa du).\nNafarroako Gobernuak bi aste eman ditu neurria sektorearekin lantzen eta negoziatzen. Ostalariek adostuta, adibidez, ziurtagiria eskatzeko ordua zehaztu dute (00:00etatik aurrera).\nEra berean, prebentzio indibiduala indartzeko sentsibilizazio kanpaina jarriko du martxan Nafarroako Gobernuak. Barnealdeko tokietan eta kanpoaldean (distantzia manten ezin daitekeen lekuetan) maskara jartzea eta arrisku handiko ekintzak saihestea gomendatuko dute.\nIzurriaren intzidentzia handia da Nafarroan (100.000 biztanleko 365 kasukoa da azken 14 egunetan). Igandean 198 positibo berri atzeman dituzte. Ospitaleetako egoera egonkor dago, baina goranzko joerarekin.


Bateratu Covid 19 programa: Sendotze jarduerak egiten dituzten covid-19-k kaltetutako enpresentzako laguntza-programa - Eusko Jaurlaritza\n[Bateratu Covid 19 programa]\nAgindu honen xedea da Covid-19-ren ustekabeko hedatze azkarrak eragindako pandemiaren ondorio larriei aurre egitea. Horretarako, itzuli beharrik gabeko diru-laguntzak emango zaizkie Euskal Autonomia Erkidegoan enpresen hazkundea bizkortu eta haien produktibitatea eta lehiakortasuna hobetuko duten bat-egite eta/edo xurgapen planak abian jarri ondoren sendotze-jarduerak egiten dituzten enpresei.\nAgindu honen esparruan eman beharreko diru-laguntzak itzuli beharrik gabeko laguntzak izango dira, eta honako hauek ezarriko dira:\nEnpresa handientzat eta enpresa txiki eta ertainentzat justifikatutako aholkularitza eta/edo notaritza gastuei dagokienez, gastu horien % 25. Gastu horiei dagokienez, gastu hautagarritzat jo beharreko gehieneko kostua 300.000,00 eurokoa da.\nLaguntza jaso dezaketen inbertsioen kasuan, % 10 enpresa handientzat eta % 15 ETEentzat.\nLaguntzek gehieneko muga bat izango dute, aholkularitza eta inbertsio gastuetarako ezarritako ehunekoak aplikatuta ateratzen diren zenbatekoak batuz gero, inola ere ezingo dena izan 500.000,00 euro baino handiagoa enpresa bakoitzeko edo, hala badagokio, enpresa-talde bakoitzeko.\nDeialdiaren araudia ORDEN de 2 de junio de 2021, de la Consejera de Desarrollo Económico, Sostenibilidad y Medioambiente, por la que se establecen ayudas destinadas a las empresas, afectadas por el COVID-19, que realicen actuaciones de consolidación. Programa Bateratu COVID-19.\nEskaerak aurkezteko epea deialdirako ebazpen hau Euskal Herriko Agintaritzaren Aldizkarian argitaratu eta hurrengo egunean hasiko da eta 2021ko urriaren 15an amaituko da.\nEskabideak, errekerimenduak, jakinarazpenak eta laguntzak emateko deialdi honetan inplikatutako gainerako kudeaketak, Covid-19-ak kaltetutako enpresentzako laguntza-programa arautzen duen Aginduan aurreikusitakoak, sendotze-jarduerak egiten dituzten enpresentzako, bitarteko elektronikoen bidez egingo da, Administrazio Publikoen Administrazio Prozedura Erkidearen urriaren 1eko 39/2015 Legearen 14.2 artikuluan xedatutakoaren arabera.\nEskatzaileek, eskabidearekin batera, enpresari buruzko informazio orokorra eman beharko dute, bai eta dokumentazio hau ere:\nEnpresa edo enpresa-taldea sendotzeko edo handitzeko planteatutako bat egiteko planen edo xurgapen-planen memoria xehatua, honako alderdi hauek jasotzen dituena:\nBat egiteko planak edo xurgatze-planak egiteko aholkularitza-gastuak, aholkularitzaren eskaintza xehatua barne, 5.a) artikuluan ezarritakoaren arabera; hau da, bat-egitearen plana edo xurgatze-planaren deskribapena, honako hauek adieraziz: plan hori egiteko erabilitako ordu kopurua, plana egiteko lan egindako orduaren prezioa eta, hala badagokio, eragiketa horri lotuta egin beharreko inbertsioen kostuak.\nEra berean, memorian xehe-xehe azaldu beharko da COVID-19ak zer eragin izan duen sendotze-eragiketan parte hartzen duten enpresetan, eta eragiketa horrek zer onura ekarriko liokeen pandemiaren ondorio larriei aurre egiteari.\nEratze-eskritura (enpresa eratu berria denean bakarrik), identifikazio fiskaleko txartela, eta pertsona eskatzailearen ahalordea, agiri horiek Ekonomiaren Garapen, Jasangarritasun eta Ingurumen Sailaren esku badaude izan ezik.\nSendotze-eragiketan parte hartzen duten enpresen artean, Merkataritza Erregistroan azken bi ekitaldietan aurkeztutako urteko kontuak eta dokumentazio osagarria, eta halakorik ezean, Sozietateen gaineko Zergaren azken bi aitorpenak edo, hala badagokio, Pertsona Fisikoen Errentaren gaineko Zergaren aitorpena. Enpresa beste enpresa batzuekin elkartuta edo haiekin lotuta badago, dokumentazio horrek horrela eratutako enpresa taldeari buruzkoa ere izan beharko du.\nSendotze-eragiketan parte hartzen duten enpresen artean, Gizarte Segurantzaren Diruzaintza Nagusiak ematen duen «Alta-egoeran dauden langileen batez besteko plantilla» txostena, bat egiteko eragiketa edo xurgatze-eragiketa edo lan-hitzarmena –plantilla-murrizketaren kasurako– formalizatzen den hilekoa. Enpresa beste enpresa batzuekin elkartuta edo haiekin lotuta badago, dokumentazio horrek horrela eratutako enpresa taldeari buruzkoa ere izan beharko du.\nHala badagokio, xede horiek betetzeko kontratatutako aholkularitza-enpresaren eskaintza xehatua; bertan, egin beharreko lanak zehaztu beharko dira, baita zerbitzuaren prezioa eta bat-egiteak edo xurgatze-eragiketak sor ditzakeen inbertsioen zenbatespena ere. Hori guztia 5.a) artikuluan zehazten diren baldintzetan egingo da.\nErakunde eskatzailearen erantzukizunpeko adierazpena. Administrazio nahiz zigor-araudiaren menpe geratuko da adierazpen hori, datu faltsuak eman ote diren egiaztatzeko honako alderdi hauei dagokienez:\nProiektu berarentzako beste erakunde publiko edo pribatuen aldetik jasotako laguntzak.\nEz direla kondenatuak izan laguntza publikoak lortzeko aukera galtzea dakarren epai irmo batez, delitu hauetakoren bat egiteagatik: prebarikazioa, funtzionario-eroskeria, ondasun publikoak bidegabe erabiltzea, influentzia-trafikoa, iruzurrak eta legearen aurkako ordainarazpenak edo hirigintza-delituak.\nMerkataritza-sozietateetako administratzaileak edo beste pertsona juridiko batzuen legezko ordezkaritza dutenak ez daudela honako lege hauetan jasotako kasuren batean: 3/2015 Legea, martxoaren 30ekoa, Estatuko Administrazio Orokorreko goi-kargudunen jarduna arautzen duena; 53/1984 Legea, abenduaren 26koa, administrazio publikoen zerbitzura dauden langileen bateraezintasunena; edo Hauteskunde Erregimen Orokorraren ekainaren 19ko 5/1985 Lege Organikoan araututako kargu hautetsiak izatea, lege horretan edo gai horiek arautzen dituen Euskal Autonomia Erkidegoko araudian ezarritako baldintzetan.\nLaguntzak lortzeko aukera galtzeko zehapena jaso ez duela ebazpen irmo baten bidez.\nLaguntzak jasotzeko debekurik jaso ez duela, halaber, honako enpresa hauei dagokienez: eraldatze, bat-egite edo ondorengotza bitartez, debekua jaso duten beste enpresa batzuen jarraipena edo ondorena direlako susmoa eragiten duten enpresak, zuzendaritzan dauden pertsonak edo bestelako inguruabarrak direla-eta.\nBerreskuratzeko agindu baten mende ez egotea, Batzordeak aurretiaz hartutako erabaki baten bidez laguntza bat legez kanpokotzat eta barne-merkatuarekin bateraezintzat jo izanaren ondorioz, eta krisialdian dagoen enpresa bat ez izatea (aldi baterako esparruko salbuespenarekin, hau da, 2019ko abenduaren 31rako krisian egotea jada, betiere ez badaude beren zuzenbide nazionalaren araberako konkurtso-prozedura batean sartuta eta eta salbamendu edo berregituratze-laguntzarik jaso ez badute).


Fruta miragarri horrek minbizi zelulen eta diabetearen hazkundea inhibitzen du - Afrikhepri Fondation\nmin irakurri 3 min\nGoya, edo beste modu batean, Karela izenarekin ezagutzen dena, denbora luzez mundu osoko herrialdeetan osasun onurarako erabiltzen den meloi fruitu mingotsa da. Klima bero eta hezeetan oso ondo hazten da eta batez ere Hego Amerikan eta Asian aurki daiteke. Ohiko medikuntza tradizionala da Txinan, Indian, Asian eta AEBetako hego-ekialdeko zenbait lekutan.\nMeloi osasuntsu honek zapore oso mingotsa du, eta bere forma pepino bumpy baten antza du. Hala ere, bertan dauden osagai naturalak pankreako minbizia duten gaixoak tratatzeko gai direla aurkitu da.\nFrank Shallenberger MD doktorearen arabera, Nevada Alternatibako Zentroan zahartze alternatiboan eta medikuntza alternatiboan espezializatuta dago eta zahartzearen aurkako medikuntzan, fruta honek minbizia garatzea galaraz dezake minbizi zelulak hiltzen dituelako eta, horrela, hazkundea inhibitzen du.\nShallenberger doktoreak beti gomendatzen die gaixoei naturan konfiantza izan dezaten eta edozein produktu mota eta gaixotasun tratatzeko produktu naturalak eta substantziak erabiltzeko. Dioenez, fruitu miragarri honek minbizi zelulen hazkuntza modu eraginkorrean haztea eragozten du.\nHain zuzen ere, bere azken aurkikuntzen arabera, 5% mingotsa zukuaren soluzioaren konponbide bat pankreako minbiziaren aurka borrokatzeko.\nFruta horrek minbizi zelulen 90 eta 98 ehuneko suntsitzen ditu. Bere eragina Coloradoko Unibertsitatean berrikusi zen eta emaitzek pankreako tumoreen tamainan% 64ko murrizketa erakutsi zuten.\nHori dela eta, ikerketa honek meloi mingotsaren onurak eta ekintza indartsuak soilik berresten ditu. Gainera, paper garrantzitsua du larruazaleko infekzioaren tratamenduan, diabetesa, asma, urdaileko arazoak eta hipertentsioaren sintomak.\nMeloiaren mingotsaren osasun onura garrantzitsuenak dira\nGibela garbitzen eta detoxitzen du, goûtaren mina arintzen du eta odol-zirkulazioa estimulatzen du.\nSistema immunologikoaren egonkortasuna eta zure gorputzaren erresistentzia infekzioen aurka handitzen du.\nElikagaien peristalsia estimulatzen du eta digestioa laguntzen du, azkenean, hesteetan zehar eta sistematik kanporatu arte.\nMeloi mingotsa P-polipeptidoan aberatsa da, odol azukrea gutxitzen duen fitonutrientea. Meloi garratzak karerantina berezi bat ere badu, glukogenoaren sintesia eta glukosa xurgatzeko gibeleko ehunetan, giharretan eta ehun adiposoan garestitzen dena. Biak odol azukre txikiagoak dira, ezinbestekoa 2 motako diabetesa duten pazienteentzat.\nZintzilikarioak arintzen ditu metabolismoa azkartzen duelako eta, aldi berean, gibela elikatu eta garbitzen du alkohola edan ondoren.\nBere zukuaren kontsumo erregularrak atletaren psoriasia eta onddoen infekzioak arintzen laguntzen du.\nIkusmena hobetzen du eta ikusmenaren arazoa arintzen du beta karotenoan aberatsa delako\nJaioberrietan hodi neuralen akatsak murrizten dituen folato iturria da.\nLAldiro kontsumitzen denean, zure erresistentzia eta zure energia maila areagotzen ditu.\nBaya edo Afrikako sedukzioaren artea\nPromosol, eguzki labea "Chad-en" egina


Turismo teknikari laguntzaile bat kontratatuko du Udalak, abuztuan eta irailean lan egiteko — Zumaia\nEgutegi fiskala 2022\n'Eskura' Udal aldizkaria\nUdal hauteskundeetako emaitzak\nBiharko Zumaiarako Boga 2015-2025 Plan Estrategikoa\nInkestak / Izen-emateak\nGarraio publikoa: ordutegiak\nTelefono eta helbideak\nHondakinen bilketa (UKUE)\nHerritarren Arreta Zerbitzua (HAZ)\nErreziboen online ordainketa\nLan eskaintza publikoa\nEgin zure ekarpena\nHitzaldiak eta solasaldiak\nZer da Egutera?\nEgin aurre matrikula Eguteran!\nTurismo teknikari laguntzaile bat kontratatuko du Udalak, abuztuan eta irailean lan egiteko\nZumaiako turismo bulegoan, 2021eko abuztua eta irailean errefortzu gisa lan egiteko turismo eta merkataritza teknikari laguntzaile bat kontratatuko du Udalak. Lanbideren bidez jasoko dira izen-emateak, uztailaren 22ra arte.\nJardunaldi osoan lan egingo duen turismo teknikari laguntzailea kontratatuko du Udalak, abuztuan eta irailean lan egiteko. Turista, bisitari eta herritarrei informazio turistikoa eman, eta horretarako beharrezkoak diren tresnak garatu eta jarraipena egin beharko ditu langileak.\nGutxienez batxilergoko maila akademikoa eduki beharko du, eta gutxieneko zenbait hizkuntza eskakizun bete beharko ditu: euskarako 3. HE, frantseseko DELF B1 edo baliokidea, eta ingeleseko First ziurtagiria edo baliokidea. Halaber, titulu akademikoak, prestakuntza ikastaroak, lan esperientzia, eta bestelako merezimenduak baloratuko dira hautaketa prozesuan.\nIrakurri hemen deialdiaren eskakizunak (PDF)\nIzena eman nahi dutenek uztailaren 22ra arteko tartea izango dute: izen-ematea Lanbideren webgunean egin beharko da, eta merituen egiaztagiriak egoitza elektronikoaren bidez, edo Herritarren Arreta Zerbitzuan entregatu beharko dira (udaletxean, astelehenetik ostiralera 8:00etatik 14:00etara).\n>> Lan eskaintza Lanbiden: TURISMO TEKNIKARI LAGUNTZAILEA\nTurismo teknikari laguntzailearen kontratazio prozesuko behin behineko merituen balorazioak argitatu ditu Udalak 2021/07/27\nZirkulazio ordenantzari eta autokarabanen gunea arautuko duen ordenantzari ekarpenak egiteko epea zabaldu du Udalak 2021/06/23\nAbian da 'Ongi etorri euskararen herrira!' ekimena 2021/06/18\nAdministrazio Orokorreko Teknikariaren hautaketa prozesuko behin betiko puntuazioak argitaratu ditu Zumaiako Udalak 2022/01/18\nAdministrazio Orokorreko Teknikariaren hautaketa prozesuko behin behineko puntuazioak argitaratu ditu Zumaiako Udalak 2022/01/03\nKultura teknikari laguntzailearen hautaketa prozesuko behin betiko puntuazioak argitaratu ditu Zumaiako Udalak 2021/12/14\nKultura teknikari laguntzailearen hautaketa prozesuko behin behineko puntuazioak argitaratu ditu Zumaiako Udalak 2021/11/30\nForuen plaza, 1 - 20750 ZUMAIA\nTelefonoa: 943 865025 - Faxa: 943 862456.


Alain Boscq: "Iparraldeko boz politiko guztiek diote euskara behar dela zaindu"\nHerri Urratseko presidente Alain Boscq-ek aurtengo jaiaren berri eman digu. Nabarmendu du inoiz baino behar handiagoa dagoela Senpereko lakua jendez betetzeko. 31 urte hauetako esperientziaz hitz egin dugu berarekin 'Gurean Gaur' saioko elkarrizketan.\nIratxe Esnaola: "Benetan orain da PuntuEus mimatu eta maitatzeko unea"\nGurean Gaur saioaren elkarrizketa atalean, Iratxe Esnaola PuntuEus fundazioko kidea izan dugu. PuntuEus domeinua proposamena aurkezten duten lehen 90 eskatzailek lortu ahalko dute orain, baina abenduaren 3tik aurrera nahi duen orok eskatu ahalko du. Prozesua bera ezagutu nahi izan dugu.


Gure ikerketa taldea\nBasdisyn 2006an sortutako ikerketa-taldea da eta Euskal Herriko Unibertsitateko eta Baionako IKER UMR 5478ko ikertzaileek osatzen dute. Basdisynen egiteko nagusia euskal hizkeren aldakortasun sintaktikoa aztertzea da, eta Euskal Herriko eta New York Cityko zazpi ikerketa-taldetako sintaxilari, dialektologo eta hizkuntzalaritza konputazionaleko adituak biltzen ditu bere barruan.\nGaur egun, Europako bi ikerketa-sareren barruan dihardu lanean Basdisynek: Edisyn ikerketa-sare zabalean batetik eta Wedisyn txikiagoan bestetik.\n» Towards a theory of Syntactic Variation Basdisyn eta Gogo Elebiduna ikerketa-taldeek Towards a theory of Syntactic Variation jardunaldia antolatu zuten elkarlanean. Jardunaldia Bilbon izan zen, 2013ko ekainaren 5etik 7ra bitartean. Jardunaldi honek aldakortasun sintaktikoaren izaeraren eta honek hizkuntzalaritza teorikoan duen tokiaren inguruko hurbilketa teoriko batzuk biltzea izan zuen helburu. [+]\nkanpo estekak - gune pribatua - harremanetarako\nGure ikerketa-taldeak euskal hizkerez egiten duen lana lau ildo nagusitan zehazten da:\n» Atlas sintaktikoa\nEuskal hizkeren aldakortasun sintaktikoa sarean jasotzen duen atlas dinamikoa. Atlaseko bilatzailea daturik gabe badago ere, erabilgarri dago jada. Proiektuaren inguruko xehetasun gehiagorako, egin klik hemen.\n» Aldakortasun sintaktikoaren aldagaiak\nEuskararen hizkeren aldakortasun sintaktikoaren 100 aldagai inguru.\n» Datu-base bibliografikoa\nEuskal hizkeren sintaxiaren inguruko datu-base bibliografikoa. Gramatika sortzailearen eta hizkuntza tipologiaren ildoko lanak biltzen dituen oinarrizko erreferentzia zerrenda bat ere badauka.\n» Argitalpen eta hitzaldiak\nBasdisyn-eko kideek ikerketa-proiektu hauei esker egindako lan argitaratuak edo argitaratu gabeak eskuragarri.


Bikaintasuna, barrikuntzea eta zabalkundea, Basque Culinary Center-en ardatzak - bizkaie.biz\nBizkaie! 2021-06-18 08:47 Jan edanak\nHamar urte bete barri, etorkizunera begira jarri da Donostiako ikastegia.\nPatronatuko kideak (argazkia: BCC) | Ikusi handiago | Argazki originala\nGastronomiaren eta barrikuntzearen goi mailako erreferente izateko jaio zan Basque Culinary Center, eta helburua bete izanaren pozagaz ospatu dau 10. urteurrena egunotan. Denporarik galdu barik, etorkizunak dakarrenari aurre egiteko prestetan hasi dira bertako arduradunak, eta 2021-2024 Plan Estrategikoan batu ditue asmo nagusiak.\nOrain arte erabilitako gehiago eta hobeto gidalerroari eutsiko deutso hurrengo urteetan BCC-k, baina etorkizunerako hiru ardatz barri be badakarz Plan Estrategikoak: bikaintasuna; barrikuntzea eta ekintzailetzea; eta nazinoarteko zabalkundea.\nZeharkako laugarren ardatz bat gehitu dabe zerrenda horretara, garapen iraunkorrari jagokona. Hortaz, hurrengo urteotan hiru ardatz nagusiok eta zeharkakoak gidatuko dabe BCC-ren jarduna. Horrek salto kualitatiboa ekarriko dau.\nArlo akademikoan, Gastronomia 360º dalakoari eutsiko deutso BCC-k, unibersidade mailako prestakuntza-aukerarik onena izan gura dauelako. Horretarako, disziplina ugari buztartuko dituan eredu akademikoa, irakaskuntzearen kalidadea eta ikasleen esperientzia nabarmenduko ditu. Profesionalentzako prestakuntzea be emongo dau, merkaduan lekua egin deien tresna barritzaileak eskainita.\n2021etik 2024ra bitartean, Basque Culinary Center-en misinoa gastronomiak garapen ekonomiko eta sozial iraunkorreko motorra izateko gaitasuna sendotzea da, adierazo dau BCC-ko zuzendari nagusi Joxe Mari Aizegak. Hori guztia gastronomiari eta sukaldaritza-esperientziari buruzko ezagutza aplikaduaren arloan munduko zentrorik onena izan gaitezan.\nHamar urte oparo\n2011n sortu zanetik hona, BCC-k ekarpen baliotsua egin dau gastronomia goi mailako ikasketakaz buztartzeko lanean. Gastronomia Zientzien Fakultadea eta Gastronomia eta Sukaldaritza Arteen unibersidade-gradua sortu ditu, eta dagoeneko 500 bat lagunek eskuratu dabe titulua Donostiako ikastegian. 38 herrialdetatik etorri dira ikasleak.\nBestetik, BCC Innovation proiektua ipini dau martxan, gastronomia ardatz dauen munduko lehenengo zentro teknologikoa. Sektore gastronomikoan barrikuntzea eta ekintzailetzea bultzatzea da helburua, eta, orain arte, 150 proiektu inguru landu dira bertan, inguruko enpresakaz alkarlanean.\nGastronomiari bultzadea eta errekonozimendua emoteko zeregin horretan, BCC-k antolatutako sustapen ekintzak be aitagarriak dira. Besteak beste, Basque Culinary World Prize saria emoten dabe, gastronomiaren Nobel sarien parekoak.\nBeti aurrera begira dagoan zentroa da BCC, baina 10. urteurrena ospatzeko egun bateko deskantsua hartu dabe, eta hainbat ekitaldi antolatu. Lehenik eta behin, agerraldia egin dabe Eusko Jaurlaritzako sailburu Arantza Tapiak, Gipuzkoako Ahaldun Nagusi Markel Olanok eta Donostiako alkate Eneko Goiak, babesleen ordezkariakaz batera.\nOndoren, BCC-ren organu nagusi dan Patronatuak batzar nagusia egin dau, 2021-2024 Plan Estrategikoa aztertzeko. GOe (Gastronomy Open Ecosystem) proiektua be jorratu dabe batzarrean. Behin topaketak amaituta, bazkaria egin dabe.


Koldo Azkoitia: "Debagoienean egungo langabezia tasa %8an dago; pandemia aurreko egoerara itzuli garela esan dezakegu" - Noticias de Gipuzkoa\nDebagoieneko Mankomunitateko Garapen Agentziako Arduraduna\nKoldo Azkoitia: "Debagoienean egungo langabezia tasa %8an dago; pandemia aurreko egoerara itzuli garela esan dezakegu"\nanabel dominguez 12.07.2021 | 08:43\nEskoriatzako Torrebaso industrialdean dauden tailer batzuen irudia.\n"Ziurgabetasun egoeran gaude. Industria mailan, pandemia aurretik formulatuta zeuden erronka ugariei egunerakoak gehitu zaizkie"\nZein da eskualdeko enpleguaren argazki orokorra?\nAurreko urteko maiatzeko langabezia datuak oraingokoekin alderatzen baditugu, jaitsiera aipagarri bat eman dela baieztatu dezakegu. 3.069 langabetu izatetik, 2.407 izatera pasatu gara. Gainera, 2020ko urtarrilarekin alderatuta (2.422), pandemia aurreko egoerara itzuli garela esan dezakegu. Bestalde, erregistratutako kontratuak hirukoiztu egin dira, iazko maiatzean (613) aurtengo maiatzean egindakoekin alderatuta (1.821). Orain, ikusi beharko da pandemia aurreko jaitsieraren tendentzia mantentzen den. Debagoienean egungo langabezia tasa %8an dago, Gipuzkoan baino puntu eta erdi txikiagoa, eta erkidegokoarekin alderatuta hiru puntu eta erdi txikiagoa. Gizarte Segurantzan afiliatuen kopuruari begiratuz, hau da, eskualdean ditugun lanpostu formalak aztertzen baditugu, 2020ko maiatzean zirenak (27.132) eta 2021ekoen (27.045) arteko alderantzia ez da aipagarria. Dena dela, Debagoienean 2008an 29.314 afiliatu zeuden eta 2011an (28.020), beraz, azkenengo hamarkadan eskualdean bi mila lanpostu inguru suntsitu direla baieztatu dezakegu. 2008ko krisialdian lanpostu industrialak galdu baziren, oraingoan zerbitzuetako sektorean izan dira gorabehera gehiago. Ikusi beharko dugu urteko bigarren seihilabetekoaren bilakaera zein den.\nZein ondorio utzi eta utziko ditu pandemiak?\nPertsonen artean harremanetan jartzeko eta komunikatzeko erak aldatu egin dira eta horiek gelditzeko etorri dira. Dena dela, aurrez aurrekoak ematen duenak baloratzen ikasi dugu eta, ahal dugunean, zenbait hartu-emanetarako lehenetsiko dugu. Enpresei dagokienez, bizi izan dugun egoerak digitalizazioa lehenengo lerroan kokatu du eta, lehen segurutzat edo lotuago ematen ziren zenbait aspektuk, arreta gehiago behar dutela agerian utzi du, besteak beste: lehengaien eta osagaien hornikuntza, diruzain-tza eta finantzazioa, balio kateen kontrola, bezeroen zaintza, merkatuen jarraipena....\nZeintzuk dira gizatalde zaurgarrienak?\nLan baimenik ez dutenak eta prestakuntza eta kualifikazio gabeko pertsonak, are eta gehiago, hizkuntzarekin eta komunikatzeko arazoak dituztenak. Enpresek gero eta kualifikazio handiagoa eskatzen dute. Horretaz gain, 40-45 urtetik gorako langabetuak, nahiz eta aurreko lan esperientzia izan, egun langabetuen erdia baino gehiago dira.\nUrte honetan zehar errekuperaziorako norabidea hartu al dute enpresek?\nEsan daiteke errekuperazio diferentziala eman dela, sektore batzuetan aktibitatea berreskuratu eta indartu egin da, baina gorabehera askorekin. Bestalde, enpresa batzuetan aktibitate edo produktu batzuetan ondo aritu dira eta beste batzuetan geldirik daude. Zenbait zerbitzuekin zerikusirik dauzkaten enpresak oraindik egoera latzean aurkitzen dira. Orokorrean, ñabardura aipagarriak aurki ditzakegu.\nZein egoeratan gaudela esan dezakegu?\nHitz batean laburtzeko, "ziurgabetasun" egoeran gaudela esan dezakegu. Debagoienean, industria mailan, automobilgintzako sektorearekiko dugun dependentzia handia da eta osagaien fabrikazioan aritzen dira enpresa asko. Horretan, pandemia aurretik formulatuta zeuden erronka asko, mundu mailako ekoizleen erabakien zain aurkitzen ginen, batez ere, elektrifikazioari lotuta. Gaur egun, erronka horretaz gain, beste zenbait ardura sortu dira, besteak beste, hornikuntzen arazoak, lehengaien garestitzea, epe ertain luzerako aurreikuspen eza edo, beste era baten esanda, epe motzera baldintzatutako jarduera. Beraz, erronka estrukturalei egunerokoak gehitu zaizkie.\nNegozio asko itxi dira azken urte hauetan Debagoieneko herrietan?\nAurreko krisialdiarekin alderatuta, oraingoan ez dugu enpresa handien itxiera ikusi, baina zerbi-tzuen sektoreko negozio txiki asko itxi dira edo egoera kaxkarrean daude, bereziki merkatari-tzan zein ostalaritzan, baita aktibitate profesionaletan ere. Industriari dagokionez, arazo estrukturalak edo menpekotasuneko egoeretan zeuden enpresa txikiak itxi egin dira. Egun, ez da nahikoa ekoizteko ahalmena izatea, lehiakortasun baldintzetan ekoiztu behar da eta horretarako, antolaketa eta automatizazio eta industria 4.0kin erlazionaturiko teknologiak gehitu behar dira ekoizpen prozesuetan.\nEta berriak sortu dira?\nSortu diren enpresa berriak egonkortutako enpresa industrialen dibertsifikaziotik sortu dira batez ere. Norbanako ekintzailetza, inbertsio aipagarriak behar ez dituzten aktibitatetan oinarritu da, onlineko komertzializazioarekin edo, orokorrean, Internetaren inguruko ekimenetan.\nDebagoieneko Mankomunitateko Garapen Agentziatik zer nolako neurriak hartu dituzue pandemiaren eragina arintzeko?\nKonfinamendu garaian pertsonei zein enpresei informazioa bideratzeari lehentasuna eman genion, horrela web atal berezia eta buletinak martxan jarri genituen, arreta pertsonalizatua telefonoz edo online bidez garatuz. Gerora, pertsonen eremuan langabetuei orientazio zerbitzuak eta enpresetan gazteen txertatze prozesuak areagotu ditugu. Bestalde, zaurgarritasun egoeran dauden pertsonei laguntzeko Gizarteratze eta Laneratze Sarean parte hartzen duten eragileekin lankidetza proiektuak abian jarri ditugu. Horretaz gain, ekintzaileei bideragarritasuna aztertzeko aholkularitza zerbitzuak eta hastapenetarako kokalekuak eskaintzen dizkiegu. Enpresen lankidetza sareak eta banakako diagnostikoak garatzeko laguntza bideratu dugu.\nZein dira egoera berriari aurre egiteko erronkak?\nPertsonen eremuan prestakuntza eta kualifikazio maila handitzea ezinbestekoa da. Bestalde, enpresek behar duten talentua bideratzea, bertakoa egonkortuz eta kanpokoa erakarriz. Enpresek lehiakortasuna hobetzeko, kudeaketan, digitalizazioan eta teknologia berrien ezarpenean dute erronka aipagarrienak, beti ere, ekoizpen behar berriei egokitzeko eta dibertsifikazio dinamikak sustatzeko. Enpresen jarraikortasuna ere, batez ere familiarrak direnean, landu beharreko eremu bat da. Orokorrean, gizartea eta enpresak deskarbonizazio prozesu azkarretan sartzera behartuta daude, aldaketa klimatikoari eta horren ondorioei aurre egiteko batetik, eta bestetik, batez ere enpresen kasuan, horrela erabaki dutelako ekoizpen piramidearen goian dauden korporazioek, ez aldaketa klimatikoari aurre egiteko konpromiso berezia dutelako, horretatik aurrerapen ekonomikoak eta prezio egokitzapenak ondorioztatu daitezkeelako baizik.\nDigitalizazioa eta industria 4.0 teknologiak ezartzeko planen diseinuetan murgilduta daude\nAzken hamasei hilabeteetan mundua astindu duen pandemiak informazio beharrak areagotu ditu orokorrean, eta horrek islada izan du Debagoieneko Mankomunitateko Garapen Agentziaren eguneroko jardunean. "Enpresei zuzendutako laguntza berriak bideratu ditugu eta aurrez aurreko arreta emateaz gain, buletin informatiboak hamabostero edo behar izan direnean bidali ditugu, eta horretan jarraitzen dugu", azaldu du Koldo Azkoitiak. Beraz, ohiko aktibitatearekin batera, proiektu berrietan ere murgilduta daude. "Enpresei dagokienez, digitalizazioa eta industria 4.0 teknologiak ezartzeko planen diseinua eta ekintzen garapenerako aholkularitza emateko programak abian jartzen ari gara", adierazi du Azkoitiak. Deskarbonizazio prozesuak bultzatzeko, energia eraginkortasunez erabiltzeko eta energia berriztagarrien instalazioak garatzeko egitasmoak eta azterketak egiteko laguntza teknikoak ere ematen ari dira Debagoieneko Garapen Agentziatik. Aurrera eramaten ari diren beste ekimen batzuen artean, gizarteratzea eta laneratzea sustatzeko lankidetzazko prestakuntza prozesuak daude.\nArantzazulab: gizarte berrikuntza laborategia. Debagoiena


Gaztetxe eta gazte asanbladak ‹ gazteraiki\nGazte asanbladak herri eta auzoetako errealitateak aldatu eta alternatibak eskaintzen dituzten eragileak dira. Horietako askok lan hori egiteko erabilgarria den tresna bat dute: gaztetxea. Bakoitzak bere oinarriak ditu eta desberdinak dira beraien artean, baina badute helburu bateratu bat: gazteen artean eraldatzea bizi duten errealitatea. Arma bikainak dira inposatu diguten sistemari aurre egiteko arma aurre egiteko.\nMugimendu guztiok konpartituko dugun kolektibo baten sorrera proposatzen dugu: gure kolektiboetan dauden arazo eta erronkei buruz hausnartu eta tresnak eskaintzeko ikerketa laborategi bat hain zuzen.\nGazte asanblada eta gaztetxeen alternatibak jorratu nahi ditugun hainbat gazte ari gara biltzen ildo honen baitan. Errealitate oso ezberdinak bizi ditugun gazteak gara, Euskal Herriko herri eta auzo desberdinetan lanean ari garenak. Hasiera......


Argitaratua: 10 Iraila 2017\nGero Axular Dantza Taldeak Easo Abesbatzarekin batera ospatu zuen EASO Eskolaniaren 25. urteurrena\nAbuztuaren 30ean egin zen 2017ko Euskal Jaien aurkezpena Donostiako Udaletxean, eta bertan zeuden gure taldearen zuzendari Juan Luis Unzurrunzaga eta Easo Abesbatzako Javier Oyarzun, abesbatzaren burua, eta Gorka Miranda, Eskolaniaren zuzendaria.\nDonostiako Euskal Jaiek merezi duten bezala ospatzeko, Easo Eskolaniaren eta Gero Axular Dantza Taldearen artean emanaldi berezi bat prestatu genuen.\nHilabete ugari eman genituen lanean; abestiak abesbatzera moldatu zituzten gure musikariek, eta entsegu ugari egin genuen bai guk eta bai abesbatzak ere.\nEuskal Jaien kutsua mantentzeko, euskal kanta herrikoiez osatutako ikuskizunean, abesbatzak publikoa kantatzen jarri zuen, eta Gero Axularrek, kanta horiek dantzatu zituen aurreko ikuskizunetako koreografiak berreskuratuz.\nEguraldiak ez zuen lagundu, baina gogo eta ilusio handiz prestatu genuen ikuskizuna aurrera atera genuen.\nEta nola ez, publikoari eskertu nahi diogu bertan geratu izana!\nArgazki gehiago ikusteko, klik egin hemen.


Procés(ak) - Deia\njosu torre 08.02.2020 | 20:48\nPRUIGDEMONT Europako Kongresurako haren alderdiko zerrendaburu izendatzea, Katalunyaren Independentzia bidean urrats berri bat dela ia ukaezina da. Urrats zuzena edo zeharkakoa, ezin dugulako ahantzi bozka bidez izendatuko oraindik president den gizon hori zergaitik dagoen hileotan Belgikan. Erabakitzeko eskubidearen galde bozketa edo erreferendum soila antolatzeagaitik izan zuen salaketa, baina edozeinek daki galdera eta horren erantzunaren atzean horren eskaera zegoela. Independentzia.\nEz da bakarra, haren abokatua eta kartzelan dauden agintari pila bat ere izendatu dituzte alkatetzarako edo Espainia eta Katalan Autonomiako karguetarako.\nEsan gabe doa bi erabat kontrako interpretaziorako bidea ematen dituela izendatze horiek. Madrilen egoitza duen Gobernuarentzat legez kanpokoa ez ezik probokazioa dela eta, bestetik, kataluniar gehienek eta Espainian eta munduan zehar diren milioika independentzia zalerentzat bidezkoa eta aurrera pausoa.\nBarregarria edo, areago, auzo lotsa ematekoa da eskubide osoz zerrendetan sartu dituzten horiek atzerrian, kartzelan eta egunero Madrileko Auzitegi Nagusian dauden andre-gizonak direla. Lekuko hainbaten adierazpenak entzute hutsaz barre algarak ateratzen zaizkienak baina, tamalez, sufri arazten dizkotenak. Adibide bakarra jartzearren, inork esan du Urriaren 1. hauteskunde egunean Polizia Nazionalak etzuela erasorik egin, etzuela biolentziarik erabili; egun horietan mundu osoko hedabide mota guztietan ikusi zirenak ikusita gero. Biolentzia eta gorrotoa hautestontziak eraman eta jarri zituztenak erabili omen zuten. Hainbat entzutekoak jaio gara!\nPlurala jarri diot izenburuari, gorrotoa eta erasoa, zinez, aurreko astean AN berak erakutsi duelako. Aspaldi bukatua behar zuen Altsasuko gazteen procésean 12 urterarteko kartzela berretsi dutenean batzuentzako eta gutxikeria bat kendu beste batzuei. Agian, asper-tzeko haina aldiz erabili izan dut gazte horien zoria eta oraindik ez dut bukatu. Kalean, etxean behar duten horientzako justizia, ez besterik, eskatzen dudalako.


Atletismo egun handia izan zen joan den larunbatean Anoetako mini-estadioan (Donostia). Euskadiko lehen mailako kluben txapelketa izan zen eta Txindoki Jaso Autowag AT taldeak gizonezkoen eta emakumezkoen taldeekin parte hartu zuen. Norbanakoen kirola beste era batera bizitzeko jardunaldi polita, lehiatzeko eta gozatzeko aukera ezberdina, urtean egun batez talde-kirol bihurtzen baita.\nAurrekoan genioenez, oraingoan oso zaila zen kategoria mantentzea, bai gizonezkoetan bai emakumezkoetan. Bi kasuetan, eta beti bezala, taldeak atleta beteranoen eta gazteen arteko nahasketaz osatu ziren eta, kasu honetan, atleta gazte gehienak lehiaketa honetan hasiberriak ziren.\nAtleta guztien portaera bikaina izan zen, ezbairik gabe. Parte hartu zuten 33 atletek, 17 gizonek eta 16 emakumek, paper handia egin zuten. Lanaldiaren amaieran, poza zen zazpigarren izatea lortzen zuten emakumeentzat, uste baino lasaiago kategoriari eutsita, eta gurutzea maila galdu zuten gizonentzat, 4 puntu eskasengatik zortzigarrenak eta azkenak baitziren. Datorren urtean beste aukera bat izango dute balio dutena erakusteko.\nLehenik eta behin, emakumeen arrakastatik hasiko gara; izan ere, nahiz eta hiru probetan atletarik izan ez, 400 metro hesi, 3.000 oztopo eta 5 km ibilian, horrek dakarren pisuarekin puntuazioan. Eta 16 kideetatik 10ek lehenengo aldiz egin zuten beraientzat aukeratutako froga. Benetan portaera bikaina denena.\nIrenia Apaolazaren garaipen oso handia 400 metro lauetan 57,02ko markarekin ; baita Nora Tobarrena ere altuera-jauzian, 1.72 marka pertsonala kanpoan eginda. Hirugarren postua lortu zuen Iraia Mendiak 800 metroko lasterketan, 2.19.30ean marka pertsonala; laugarrenak Ane Ormazabal 200 metroan 26.60rekin, 4x100 metroko errelebo bikaina Itsaso Estala, Irenia Apaolaza, Garazi Etxeberria eta Ane Ormazabal 49,69rekin. Bostgarren egin zuten Sara Garcíak pertika jauzian 2.20rekin eta Itsaso Esatala 100 metro lauetan 12.94rekin. Seigarren Leire Tobar 100 metro hesietan 17.51rekin, Lurdes Intxausti pisu-jaurtiketan (4 kg), 7.19rekin (bere seme Gari Garmendia Real Sociedadeko bigarren zen pisu-jaurtiketan, 14.09rekin), Izaro Rubio 3000 metrotan 11:05.81ekin (alaba duen Sararekin batera debuta eginez pistan), Ane Irribarria xabalina jaurtiketan 20.18rekin eta Nahia Iraola 1500ean 5:04.96 marka pertsonala eginda. Zazpigarrena Garazi Etxeberria zen luzera-jauzian 4.69ko jauzi batekin. Zortzigarren Laxia Arsuaga eta Ahizpea Oiarbide jauzi hirukoitzean eta mailu jaurtiketan, biak debuta eginaz froga horietan eta hurrenez-hurren 8.55 eta 17.94 eginda; Uxue Ibañezek diskoa 10.58 botata ere zortzigarren eta baita 4x400, 4.26.31rekin klubaren errekor osoa hautsiz Ahizpea Oiarbide, Ana Samaniego, Uxue Ibáñez eta Iraia Mendia.\nAurten ere, Donostiako Atletiko Taldeak irabazi du emakumeentzako lehiaketa. Dorleta Armendariz ordiziarrak irabazi zuen mailu-jaurtiketa (49,88), Nerea Galparsoro bigarrena 100 metroko lasterketan (12,32) eta Dorleta Oiarbide bosgarrena pisuan (7,72 marka pertsonala).\nGizonezko taldea 17 atletak osatu zuten eta horietatik 12k txapelketan debuta egiten zuten. Bukaera arte aritu ziren borrokan, errelebo frogetara salbazio postuetan helduz, baina oraingoan ezin izan zioten mailari eutsi.\nDenek egin zuten lan bikaina. Hoberenak beraien frogetan Adel Ben Miloud bigarren 800 metrotan 1:57.06rekin eta Eneko Agirrezabal 3000 metrotan 8:38.03 eginez, hirugarren Aritz Apaolaza 13.10 pisu jaurtiketan botata, bostgarren Ander Cerezo mailu jaurtiketan 19.36rekin; seigarrenak Alex Iraola 1500ean 4:16.97 marka pertsonalarekin, Jon Etxeberria Iztueta 3000 oztopoetan 11:08.48ekin, Ander Svensson altuera jauzian 1.70ekin eta Jon Montxo Torres xabalina jaurtiketan 30.37 botata; zazpigarren postua 400 hesietan Unax Auzmendi 1:03.26 marka pertsonalarekin, Danel Perez luzera jauzian 6.08 marka pertsonalarekin eta Egoitz Iztueta disko jaurtiketan 17.72rekin; zortzigarren egin zuten txapelketan debuta eginez Unai Mendizabalek 400 metro lauetan 55.60rekin, Ibai Garmendia 100 metrotan 13.14rekin, Axier Olano 200 metrotan 28.32rekin, Francisco Torres beteranoa jauzi hirukoitzean 9.91rekin, 4x100 erreleboa (Ibai Garmendia, Danel Perez, Axier Olano eta Unax Auzmendi) 49.44 eginda eta 4x400 (Adel Ben Miloud, Unai Mendizabal, Jon Etxeberria Iztueta eta Alex Iraola) 3:43.07rekin. Ayoub Hssine gazteak ezin izan zuen hasierako altuera gainditu pertika jauzian eta Angel Perez "Pululu" beteranoa deskalifikatu egin zuten bukaeran ibiliko frogan 4. postuan zijoala... 110 metro hesietan ez zen atleta urdinik izan.\nGizonezkoen lehiaketa, beste urtebetez, Realak irabazi zuen Gari Garmendiaren pisuarekin (14,09), eta Odei Lópezen bigarren postuarekin diskoa jaurtiketan (38.75 marka pertsonala). Ordiziako Hodei Caballero Tolosa CFko atleta bigarren izan zen 5 km ibiliko frogan 22.48.77 marka pertsonalarekin eta Gipuzkoako errekorra 20 urtez azpikoen kategorian ezarriz, eta bere taldearen bosgarren postua lortzen lagundu zuen.\nSevillako Algamitas herrian mendiko lasterketen Espainiako kopa hasi zen Fedme (Espainiako Mendizale eta Eskalada Federazioa) delakoan, Ordiziako Lide Urrestarazuk 4. postuan,Peñon extreme izeneko lasterketan., promesa kategorian irabazle izan zelarik. Irati Zubizarreta beasaindarralasterketeran bazken txanpan erretiratu egin zen.\nKluben ohorezko mailako liga eta jaurtiketen kontrola\nAsteburu honetan hasiko da kluben ohorezko mailako liga. Emakumezkoen kategorian, Anoetako estadio txikian larunbat arratsaldean, Atlético San Sebastián izango da. Txindoki AT klub filiala da eta Nora Tobar altuera-jauzian,eta Irenia Apaolaza 4x400 metroko txandan lagata arituko dira. Droleta Armendariz eta Dorleta Oiarbide ordiziarrak mailua jaurtiko du froga horietan eta Nerea Galparsoro 100 metrotan.\nLarunbat arratsaldean, halaber, Realeko gizonezkoen taldea ohorezko mailan hasiko da Iruñean, 100 metroko lasterketan Octavian Romanescurekin eta 4x100 metroko txandan, eta Gari Garmendiak pisu-jaurtiketan. Hodei Caballero 5 kilometroko ibilian erretserba moduan deitu dute.\nLarunbatean, goizean, Donostiako Anoeta estadioan mailu-jaurtiketen kontrola eta Jabalina izango dira. Azken espezialitate horretan Francisco Torres ordiziarra egongo da.


Proiektuaren inpaktua ebaluatzeko gida - NGEU\nAbenduaren 30eko 36/2020 Errege Lege Dekretua indarrean sartu zenean, Espainiako gobernuak Next Generation Europako funtsen esparruaren barruan finantzatu beharreko proiektuak ebaluatzeko eta exekutatzeko mekanismoak eta prozedurak ezarri zituen.\nLegeria horren bidez, Ekonomia Berreskuratzeko eta Eraldatzeko Proiektuen figura sortu zen (aurrerantzean, PERTES), zeinak definitzen baititu ekonomiaren gainerako alorretan eragin biderkatzailea duten lankidetza publiko-pribatuak, hau da, jarduera ekonomikoa dinamizatzeko gaitasuna dutenak, lanpostuak sortzeko nahikotasuna dutenak eta Espainiako produkzio-sarearen lehiakortasuna hobetzeko potentziala dutenak. Halaber, PERTEek lehentasuna emango diete proiektu berritzaileei, ezagutzaren, esperientziaren, finantza-baliabideen eta eragile ekonomikoen arteko konbinazioa sustatzen dutenei, eta enpresa txiki eta ertainen integrazioa eta hazkundea bultzatzen dutenei.\nPERTEez gain, Next Generation Europako funtsen kanalizaziorako beste tresnak aktibo pribatuak finantzatzeko dirulaguntzak eta aktibo publikoak finantzatzeko lizitazio-kontratuak izango dira.\nHorrekin guztiarekin, kanalizazio-tresna edozein dela ere, jarduera ekonomikoa eta enplegua sortzeko duten gaitasunaren arabera ebaluatuko dira proiektuak. Zentzu horretan, garrantzi ekonomikoa neurtzeko bi bide daude:\n1. Egindako inbertsiotik eratorritakoa: Europako funtsen gastuak berak jarduera ekonomikoa handitzea dakar. Horrela, esate baterako, sektore jakin bateko enpresa batek produktu aurreratuenen ikerketan eta garapenean inbertitzea erabakitzen badu, ekonomiaren gaineko lehen inpaktua I+Gko gastuarekin lotuta egongo da, besteak beste, baita ikerketa aurrera eramateko langile gehiago kontratatzearekin ere, eta, gainera, publizitate-agentzietan produktuaren merkaturatze-estrategia optimizatzeko.\nLehen ordainketa-bektore horrek inbertsioaren gastuaren zatia osatzen du, eta berehalako efektua du gainerako ehun ekonomikoan; izan ere, aurreko adibidearen kasuan, publizitate-agentzien sektoreak zeharka jasotzen du funtsen zati bat, eta funtsak jasotzen dituen enpresaren barruan langileak kontratatzeak soldata-masa handitzea dakar berekin, funtsen ondorioz zuzenean sortutakoa.\n2. Inbertsioa itzultzetik eratorritakoa: inbertsio bat denez, itzulera ekonomikoa hasierako gastutik harago joango da. Itzulera horrek produktua edo ekoizpen-prozesua hobetzeko forma hartuko du, eta horrek eragina izango du eskarian, fakturazioa handituz (lehenengo kasuan) eta/edo eskaintzan (bigarren kasuan).\nEskaria handituz gero, inbertsioaren itzuleraren inpaktu ekonomikoa neurtzeko, gehikuntza horrek gainerako produkzio-sarean duen eragin biderkatzailea hartuko da kontuan. Adibidez, sektore bateko enpresa baten fakturazioa handitu egiten bada funtsei esker, enpresaren salgaien eta zerbitzuen kontsumoa handitu egingo da eskariari erantzun ahal izateko. Horrek jarduera zeharka areagotzea eragiten du, eskariaren hazkunde horri erantzuteko input gehiago (kapitala eta lana) behar baitira.\nBigarren kasuan, produkzio-prozesuaren hobekuntza batek lanorduak aurreztea ekar dezake, eta lan egindako ordu-kostuaren bidez monetizatu daiteke –kasu honetan, aurreztutako ordu bakoitzeko–; horrek esan nahi du lan egindako ordu bakoitzeko produktibitatearen igoera baliokidea izango dela.\nEgia esan, inbertsioak berak eragindako inpaktuak (1. puntua) askoz ere errazago neurtzen dira; izan ere, badira tresna metodologiko adostuak, enpresa-gastuaren eta -inbertsioaren biderkatzaileen azterketa errazten dutenak (adibidez, Input-Output analisia Leontief-en matrize alderantzikatuaren bidez). Horrela, proiektuaren inpaktu ekonomikoaren estimazioa Balio Erantsi Gordinari (jarduera ekonomikoa diru-terminoetan) nahiz lanpostuei dagokienez eman daiteke.\nBigarrenerako, inpaktuaren estimazioak Enpresa Kontabilitateari eta teoria ekonomikoari buruzko ezagutza zehatza eskatzen du. Inbertsioaren itzulerak hainbat modu har dezakeenez, egin beharreko analisi metodologikoa modu espezifikoan garatu behar da proiektu bakoitzerako.\nBaina bi kasuetan, inbertsioaren guztizko inpaktu ekonomikoa ordainketen bektorearen eta inbertsioaren itzulketen bektorearen batura izango da. Horrela, hiru efektu-mota desberdinen estimazioa lortuko da:\nZuzeneko efektua: Next Generation funtsak jaso dituen enpresa onuradunaren beraren barruan sortutako jarduera eta enplegua.\nZeharkako efektua: gainerako produkzio-sarean sortutako jarduera eta enplegua, hau da, Next Generation funtsen onuraduna ez den beste enpresa batzuetan sortutakoa, baina zeharka eragiten diena.\nEfektu induzitua: zuzeneko eta zeharkako efektuek etxebizitzen unitateen errenta erabilgarria handitzeari esker (soldata handiagoen bidez) sortutako jarduera eta enplegua; soldaten igoera hori ekonomiara itzultzen da, produktu eta zerbitzu gehiagoren kontsumoarekin.


Pfizerrek orain dio %95ko eraginkortasuna lortu duela | Gizartea | Berria\nPfizerrek orain dio %95ko eraginkortasuna lortu duela\nNEW YORK. Pfizer botika etxeak lehengo astean adierazi zuen COVID-19ari aurre egiteko lantzen ari diren txertoak %90ko eraginkortasuna zuela; orain, %95ekoa dela esan du. Biontech enpresa bazkide gisara hartuta ari da txerto hori garatzen, eta esperantza handiak sortu ditu zenbait sektoretan. Ikerketaren hirugarren fasean dago txerto hori; 43.000 laguni jarri dietela azaldu dute, eta hor lortutako emaitzei begira eman dutela %95eko ehunekoa. Nahigabeko ondorioak ere apalak direla esan dute, eta urratsak hasiko dituztela txertoak botika agentzien onespenak lehenbailehen lortzeko.\nEraginkortasun maila hori lortu dutela dioten ikertzaile gehiago badira. Moderna botika etxeko arduradunek asteon esan dute haiena %95ean dela eraginkor; Errusiako SputnikV txertoaren harira ere, %90ko datua eman du. Itxaropenari leihoa irekita ere, «zuhurtasuna» eskatu dute hainbat adituk.


Asier Sarasua Aranberri: “Gurea moduko kultura txiki batean, zein garrantzitsua den komunitate bat garela bistaratzea” — Unibertsitatea.Net\nHemen zaude: Hasiera › Ziztu bizian › Asier Sarasua Aranberri: “Gurea moduko kultura txiki batean, zein garrantzitsua den komunitate bat garela bistaratzea”\nAsier Sarasua Aranberri: “Gurea moduko kultura txiki batean, zein garrantzitsua den komunitate bat garela bistaratzea”\n2018/10/24 - Unibertsitatea.net\nAsier Sarasua Aranberri (Eibar, 1969) ere Artizarra sare sozialaren orbitan dabil. “Lehenengo biologia, gero filologia, orain Internet eta teknologia berriak; handik hona, txoriak bezala” dio bere profilak. Ongi etorri mezua hau idatzi dio Artizarrari.\nAupa UEU, zorionak! Eta ongi etorri Artizarra!\nEta zer ote Artizarra? Profesional euskaldunen sarea dio bere leloak. Jaioberri guztiek bezala, badu bere izena, beretzat asmoak eta gogoak ere irudikatu ditugu… Baina zer izango da? Bideak erakutsiko digu zer izango den, zer erabilera eman nahi diogun, zertarako den interesgarri eta garrantzitsu profesional eta zientzialari euskaldunontzat. Izan ere, gure esku dagoelako etorkizuna.\nEsate baterako, niri begitantzen zait, oso eraginkor izango dela inguruko profesionalekin harremanetan jartzeko; inguru-ingurukoekin baino, pixka bat urrunago ditugun haiekin kontaktatzeko. Urrun fisikoki edota beste jarduera-esparru batzuetakoak direlako. Eta hori ezinbestekoa da gaur egungo esparru profesionalean, gero eta garrantzi handiagoa daukalako diziplina ezberdinetako profesionalen artean zubiak sortu eta garatzea. Horretan, ziur nago, garrantzitsua izango da Artizarra.\nHortaz, uste dut Artizarra lagungarri izango dela, besteak beste, esperientziak trukatzeko, informazioa kontrastatzeko, zalantzak argitzeko, diziplina arteko zubiak estutzeko, burujabetza teknologikoan urratsak emateko eta, garrantzitsuena, nire ustez, gure komunitatea trinkotzeko. Edo are oinarrizkoagoa: euskal profesionalen komunitate bat badela azaleratzeko. Eta gurea moduko kultura txiki batean, zein garrantzitsua den komunitate bat garela bistaratzea, "hemen gaude" esatea. Existitzen garela ikustaraztea, alegia.\nIzan ere, ez garelako hain gutxi. Egia da askotan galduta egoten garela unibertso handiagoetan, beste galaxia eta izar-sistema batzuetan nabigatzen, baina funtsezkoa da gure planetan ere gure lekutxo eroso hori aurkitzea. Eta Artizarra izan daiteke euskal profesionalon planeta hori, etxean goxo sentiarazten gaituen atmosferarekin, ezagutza partekatzeko, eremu ezberdinetako jendearen arteko harremanak sortzeko... eta hori guztiori, gure hizkuntzan egin ahal izateko.\nBa, horixe. Zorionak UEU eta Artizarrean ikusiko gara.


Irekia Eusko Jaurlaritza - Gobierno Vasco :: URAk lizitazio-deialdia egin du Mundakako itsasadarreko ezkerraldeko kolektore nagusiaren eraikitze-lanak egiteko, Gernika-Busturia tartean\nURAk lizitazio-deialdia egin du Mundakako…\n<img src="https://www.irekia.euskadi.eus/uploads/cover_photos/38043/original/Gernika_Busturia_kolektore_tartea_-_Tramo_colector_Gernika_Busturia.jpg" style="max-width:100%" alt="" />\nURAk lizitazio-deialdia aurkeztu berri du: Mundakako itsasadarreko ezkerraldeko kolektore nagusia eraikitzeko lanak egiteko, Gernika-Busturia tartean. Lizitazio-aurrekontua: 22.951.067,42 €koa.\nProiektu hori URAk eta Busturialdeko Ur Partzuergoak sinatutako lankidetzarako lan-hitzarmenean jasotzen da. Hitzarmen horrek xede du saneamendu-sarea eraiki eta hondakin-urak Bermeoko Lamiarango HUAra (Hondakin Uren Araztegira) bideratzea ahalbidetuko duten lanak egitea. Hitzarmen horrek zedarritutakoaren arabera, Uraren Euskal Agentziak — Eusko Jaurlaritzako Ingurumen, Lurralde Plangintza eta Etxebizitza Sailera atxikia — 49.070.000€ inbertituko ditu 5 urteren buruan, 2003 geroztik Eusko Jaurlaritzak jadanik ordaindutako 35.000.000€-ei gehitzen zaiena; beste alde batetik, Busturialdeko Ur Partzuergoak konpromisoa hartu du kudeaketa plan bat zehazteko saneamendu-azpiegituren mantentze teknikoa eta ekonomikoa ahalbidetze aldera; hartara, etorkizunean ur-hornidura eta hondakin-uren kudeaketarako beste administrazioen laguntza-eske jotzea ekiditeko.\nGernikako ponpaketa-estaziotik (Gernikako araztegiaren eremuan) eta Busturiako ponpaketa-estazioaren arteko tartean, itsasadarraren ezkerraldeko kolektore berria egiteko lanon lizitazio-deialdia egingo du URAk.\nLan horien xedea: Gernikatik Busturiaraino hondakin urak jaso, abian diren edo eraikitzen ari diren kolektore tarteen bidez batu eta horiek guztiak (ezkerraldeko herri-guneetakoak zein eskuinaldeko herrigune batzutakoak) Lamiarango araztegira helaraztea bertan dagokion legez trata ditzaten, itsasora isuri aurretik.\nLanon barruan 6,5 km-ko kolektore-tarte berria egingo da (tartearen gehiengoan grabitateak bultzatuko ditu urak; baina, ia 2 kilometrotan, emarien bultzatzea beharrezkoa izango da); 2 kilometro eta erdi hodi eraiki beharko dira Gambe eta Muruetako hondakin urak kolektorera bideratzeko; eta, azkenik, 4 ponpatze eraikiko dira isuriak saneamendu-sistemara helarazteko.\nHalaber, aurreko lanok egindako zuloak irekita direla baliatuz, hornidurarako 6,5 km hodi berri eraikiko da (Busturia eta Gernika arteko hornidura-hodia berriztatzea beharrezkoa da: bai gaur erabiltzen dena padura-gunean dagoelako, baita egoera makalean dagoelako ere).\nLan horiei esker, Gernika eta Lamiarango HUA arteko saneamendu-sarearen tarteak bukatuko dira, eta, hartara, Gernika, Gautegiz-Arteaga, Kortezubi edota ezkerraldeko beste herriguneen hondakin-urak, behingoz, Bermeon dagoen HUAraino bideratuko dira, dagokion legez tratatuak izan daitezen.\nLamiarango HUA eta Sukarrieta arteko tartean lanak abian\nOrain, URA, Sukarrietako Marisma parkeko lurpean, hondakin-urak ponpatzeko estazioa eraikitzen ari da.\nOrain dela gutxi, izango den lurpeko estazioaren perimetroko horma burutu du URAk: diametro askotariko 300 pilote baino gehiago, 40 x 40 metroko area bat ixteko.\nAste honetan estazio horren estalki-teilatua eraikitzen bukatuko da (lanok bukatutakoan Marismako parkearen zoru zati bat izango da). Estalki hori bukatutakoan, zehaztutako perimetro horren barruko lurrak erauziko dira: izan ere, sortuko den espazio horretan hondakin-urak ponpatzeko tresneria instalatu beharko da, ur horiek Lamiaraneraino heltzea bultzatzeko.\nEra berean, ponpaketa-estaziotik Bermeorako noranzkoan, BI-2235 azpitik igaroko den bulkada-hodi bat eraikitzen hasi gara, 1600 mm diametroko tinkatzea baliatuz.\nSukarrieta eta Lamiarango HUA arteko tartean egingo diren lanok, orotara, 12.496.093,46€ko aurrekontua dute, eta 2018ko bigarren hiruhilabeterako burutuak izatea aurreikusten da.\nGernika_Busturia_kolektore_... 1 MB (jpg)


Hilabete eman dute gose greban Iranen 27 preso kurduk | Mundua | Berria\nHilabete eman dute gose greban Iranen 27 preso kurduk\nHilabete daramate gose greban 27 preso kurduk Irango Orumiyeh espetxean. Azaroaren 20an hasi zuten baraua, preso politikoei dagokien modulua desegin eta gainontzekoekin nahasi dituztelako. Irango Erresistentziarako Kontseilu Nazionalak jakinarazi duenez, haien osasun egoera okerrera doa, eta NBEko Giza Eskubideen goi mandatariari eskatu diote presoen eskakizunak aztertzeko.\nKurdistango ekintzaileek salatu dute presoak psikologikoki hondoratzeko asmoz nahastu dituztela droga trafikoagatik edo hilketagatik kondenatu dituzten beste presoekin.\nPDKI Irango Kurdistango Alderdi Demokratikoko buruzagi Khalid Azizik dioenez, nazioarteko kanpaina hasi dute preso politikoak babesteko. Rojavan, Kurdistan Mendebaldean egin dituzte presoen aldeko protestak. «Guk Iranen eragin txikia dugu, zapalketaren ondorioz».\nIrango Erresistentziarako Kontseilu Nazionalak salatu du gose grebalariak torturatu dituztela. Alderdi kurduak legez kanpokoak dira Iranen, eta heriotza zigorra edo bizi osoko espetxealdia jasotzeko arriskua dute ekintzaileek.


Zientzien Errusiar Akademia (errusieraz Росси́йская Академия Наук, Rossískaya Akadémiya Naúk, edo, bere siglengatik, PAH), Errusiako akademia nazionala da. Erakunde honek, Errusia osoan ditu zientzia institutuak. Ohore bat da akademiako kide bezala aukeratua izatea, eta, egundaino, 887 berezko kide ditu akademiak. Sobietar garaian, SESBeko zientzien akademia bezala ezagutzen zen, eta bere buruzagitza Moskun ezarri zen. Akademiako lehendakaria Alexander Sergeev da (2017ko irailean hautatua).\nOrriaren azken aldaketa: 2 apirila 2020, 14:05.


Jaiotza-inskripzioa - Justizia Administrazioa Euskadin\nHemen zaude: Zerbitzuak eta izapideak > Jaiotza-inskripzioa\nIzapide hori egiteko ez da beharrezkoa aldez aurretik hitzordua eskatzea.\nInskripzioa haurra jaio den ospitaletik egiten baduzu, hurrengo dokumentazioa aurkeztu behar duzu:\nGuraso bien NAN, NIE edo pasaportea, eta eskatzailearena -azken hau gurasoa ez bada-.\nGurasoak ezkonduta bazaudete, ezkontza-ziurtagiria aurkeztu behar duzue; bestela, Inprimaki ofizialean ezkonduta zaudetela egiaztatzeko ziurtagiria sinatu beharko duzue. Ezkongabeak bazarete, Inprimaki ofizialean gurasotasun ziurtagiria sinatu beharko duzue.\nHaurrak Euskadiko ospitale publiko guztietatik inskribatu daitezke. Horrela jasota dator uztailaren 13ko 19/2015 Legean, Justizia Administrazioaren eta Erregistro Zibilaren eremuko administrazioa eraberritzeko neurriei buruzkoan.\nHaurra Erregistro Zibilean edo Bake Epaitegian inskribatzeko aukera ere badago. Kasu horretan, bi aukera daude:\nHaurra jaio den udalerrian bertan erregistratu nahi baduzu, dokumentu hauek aurkeztu beharko dituzu:\nMediku-ziurtagiria, edo emaginarena, edo erditzean lagundu duen osasun-laguntzaile teknikoarena.\nFamilia-liburua, gurasoak ezkonduta bazaudete, bertan jaiotza idatziz jasotzeko. Gurasoak ezkonduta ez bazaudete, jaiotza inskribatzeko unean familia-liburua emango dizuete.\nBananduta bazaude eta inskribatu nahi duzun haurraren aitarekin ezkondu ez bazara, aipatutako dokumentuez gain, dibortzio-epaia ere aurkeztu behar duzu.\nHaurra bi gurasoak erroldatuta zaudeten udalerrian inskribatzen baduzu, guraso biek elkarrekin bertaratu beharko duzue eta, aipatutako dokumentuez gain, beste hauek ere aurkeztu beharko dituzue:\nBi gurasoen errolda-ziurtagiria.\nJaioberriaren inskripziorik egin ez dela dioen klinikaren edo ospitalearen ziurtagiria.\nInskripzioa ospitaletik egiten bada, aitak, amak edo gurasoek ezean, gertuko senide batek edo beste norbaitek egin dezake; beti ere, adinez nagusia bada eta jaiotzaren lekuan egon bada. Gainontzeko horien artean daude ospitaleko, klinikako eta erakunde sanitarioko zuzendaritza, baita erditzean egon den sendagile edo sanitarioa, baldin eta erditzea erakunde sanitario batetik kanpo izan bada. Horretarako, hurrengo baldintzak bete behar dira:\nGurasoak ezkonduta daude eta horietako bat gutxienez espainola da.\nGurasoak ez daude ezkonduta eta gurasotasuna amari bakarrik ematen bazaio edo aita biologikoa bertan badago eta eskaera bi gurasoek sinatzen badute.\nGurasoak atzerritarrak badira eta biek nazionalitate berdina badute.\nJaiotza-inskripzioa ezin izango da telematikoki egin hurrengo kasuetan:\nEzkontzazko aitatasunari buruzko presuntzioa bertan behera uzten denean.\nGurasoetako bat adingabea bada edo judizialki ezgai bada.\nEzkontzatik kanpoko jaiotzetan, aita ez badago, edo gurasoetako bat edo biak hilda badaude edo ezgaiak badira.\nGurasoak atzerritarrak badira eta bakoitzak nazionalitate ezberdina badu.\nAmak gurasotasunari uko egiten badio.\nInskripzioa Erregistro Zibilean edo Bake Epaitegian egiten baduzu, bi aukera daude:\nJaiotza gertatu den udalerrian bertan inskribatzen bada eta\nGurasoak ezkonduta badaude, izapidea aitak, amak, gertueneko senideak edo, hala behar izanez gero, jaiotza-lekuan izan den edozein adinekok egin dezake.\nGurasoak ezkonduta ez badaude, izapidea elkarrekin egin behar dute bi gurasoek.\nGurasoak adin txikikoak badira, izapidea bi gurasoek egin beharko dute, beren legezko tutoreekin batera.\nBi gurasoak erroldatuta dauden udalerrian erregistratu nahi baduzue, izapidea elkarrekin egin beharko duzue.\nHaurra jaiotzen denetik 72 ordu dituzu jaiotza-inskripzioa ospitaletik egiteko.\nOspitalean egiterik izan ez baduzu, hamar eguneko epea daukazu Erregistro Zibilean edo Bake Epaitegian jaiotza inskribatzeko. Epea 30 egunera arte luzatu daiteke, baldin eta bidezko arrazoi bat egiaztatzen bada.\nOspitalean edo haurra jaio den edo bi gurasoak erroldatuta zaudeten udalerriko Erregistro Zibilean edo Bake Epaitegian.\nInskripzioa ospitaletik egiten baduzu, egiaztagiri bat emango dizute, eta ondoren, posta arrunt bidez edo posta elektronikoz jaiotza-ziurtagiria jasoko duzu. Familia Liburua eguneratzea ez da beharrezkoa, baina nahi izanez gero Erregistro Zibilera edo Bake Epaitegira joan zaitezke jaiotza jaso dezaten.\nInskripzioa Erregistro Zibilean edo Bake Epaitegian egiten baduzue eta Familia-liburua lehendik badaukazue, jaiotza berehala erregistratuko dugu. Baina oraindik familia-libururik ez badaukazue, berehala emango dizuegu, jaiotza-inskripzioarekin.\nAkats posibleak zuzentzea: Jaiotza erregistratu ondoren familia-liburuan akatsen bat dagoela antzematen baduzu, jaiotza inskribatu duzun Erregistro Zibilean akatsa zuzentzeko espedientea abiarazi beharko duzu, eta akats hori egiaztatzen duten dokumentuak aurkeztu beharko dituzu. Izapide hori egin ondoren, Erregistro Zibilak akatsa zuzenduko du eta zuzendutako familia-liburua berehala itzuliko dizu.\nEpez kanpo inskribatzea: Jaiotza ezin izan bada aurreikusitako epeetan inskribatu (gehienez, jaio ondorengo 30 egunen barruan), bizilekuaren arabera dagokizun Erregistro Zibilean espediente bat izapidetu beharko duzu. Espedientea egiteko eta pertsona legez existitzen dela erakusteko dokumentu hauek aurkeztu beharko dituzu:\nJaioberri bat inskribatu nahi baduzu\nHaur hori existitzen dela eta toki eta data horretan jaio dela ziurtatzen duten dokumentuak (NANaren fotokopia, bataio-ziurtagiria, errolda-ziurtagiria eta abar).\nHaurra adierazitako egunean eta orduan jaio zela berretsiko duten bi lekuko.\nAuzitegi-mediku batek emandako mediku-ziurtagiria.\nPertsona hori existitzen dela eta toki eta data horretan jaio dela ziurtatzen duten dokumentuak (NANaren fotokopia, bataio-ziurtagiria, errolda-ziurtagiria eta abar).\nPertsona hori adierazitako egunean eta orduan jaio zela berretsiko duten bi lekuko.\nNeba-arreben eta, ezkontidea izanez gero, horien baimen sinatua, pertsona hori haien neba, arreba edo ezkontide gisa aitortzearekin bat datozela berretsiz. Erregistro Zibila senide horiekin harremanetan jarriko da, pertsonalki edo exhortoen bidez, baimen sinatua lortzeko.\nInskripzioa, nazioarteko adopzioetan: Atzerriko haurra adoptatu baduzue, jaiotza-inskripzioa egin eta orri-bazterrean nazioarteko adopzioa dela jasotzen duen oharra jarri behar da. Aurrez aurreko izapidea da eta adoptatzen duen norbanako edo bikotearen bizilekuari dagokion Erregistro Zibilean egin behar da. Adoptatutako pertsonak ere inskribatzea eska dezake, baldin eta adinez nagusia bada edo emantzipatua badago.\nProzedura hurrengoa da: lehendabizi inskripzio biologikoa egiten da eta orri-bazterrean nazioarteko adopzioa dela jasotzen duen oharra idazten da. Ondoren, inskripzio biologikoa ezeztatu eta adopzioa inskribatzen da (era horretara adingabearen pribatutasuna babesten da).\nIzapidea egiteko ez da hitzordurik eskatu behar. Erregistro zibilera joan eta inprimakia eskatu behar da. Horren ostean, bikotea bazarete, biak joan beharko duzue dokumentazioa eramatera eta sinatzera. Une horretan, jaiolekutzat gurasoaren/gurasoen egoitza edo haurraren jaioterria jarri behar da. Adoptatutako haurraren izena aldatzeko aukera ere dago. Zenbait kasutan izena adopzio-epaian jasota dago, beste batzuetan, berriz, epaitegian eska daiteke.\nDokumentazio guztia eraman ostean, Erregistro Zibilera berriz itzuli beharra dago, inskripzioaren datu guztiak zuzenak direla egiaztatzeko. Orduan gurasoetako bat joatearekin nahikoa da. Guztia zuzen badago, adopzioaren inskripzioa jaso daiteke.\nNazioarteko inskripzioa egiteko hurrengo dokumentazioa aurkeztu behar da:\nAdoptatuko duen norbanakoaren/norbanakoen NANaren fotokopia.\nAdopzio epaia, itzulia eta legeztatua.\nAdingabearen jaiotza-ziurtagiria, datu biologikoduna, legeztatua eta itzulia (Dagokion Atzerriko Erregistro Zibilaren jaiotza-ziurtagiria, legeztatua, edo apostillarekin eta Estatu Espainoleko hizkuntza ofizialen ez badator, zinpeko itzultzaileak itzulita egon behar du).\nAdingabearen jaiotza-ziurtagiria, adopzio autoekin, legeztatua eta itzulia.\nAdopziogilearen edo adopziogileen hitzez hitzeko jaiotza-ziurtagiria.\nGurasoen hitzez hitzeko ezkontza ziurtagiria (baldin badago)\nDatu biologikoen aitortza-orria eta adopzio datuen aitortza-orria (bi inprimaki hauek erregistro zibilean ematen dituzte).\nIzena hautatzeko mugak\nJaiotza-inskripzioa lekualdatzea: 1958ko azaroaren 14ko Dekretuaren 76. eta 77. Artikuluak; horien bidez Erregistro Zibilaren Legearen Araudia onartzen da (2007an berrikusia).\nInskribatutako pertsonak edo legezko ordezkariek inskripzioa lekualdatzea eska dezakete. Horretarako, egoitzagatik dagokien Erregistro Zibilean hurrengo dokumentuak aurkeztu behar dituzte:\nJaiotzaren hitzez hitzeko ziurtagiria\nJaiotza-inskripzioa egoitzagatik lekualdatuz gero, hogeita bost urte igaro arte ezin izango da egoitzagatik beste Erregistro batera aldatu.\nNazioarteko adopzioetan, adingabea Erregistro Zibil Nagusian inskribatuta egongo da. Kasu horretan, haurra adopzioan hartu duten gurasoek inskripzioa egoitzagatik dagokien Erregistrora lekualdatzea eska dezakete. Horrez gain, haurraren guraso biologikoen izen-abizenak jasotzen dituen jaiotza-inskripzioa indargabetzeko eska dezakete, inskripzio berrian euren datuak bakarrik ager daitezen.


Aurkitu gure kutxazainik hurbilena edo komisiorik txikiena kobratzen duena, webeko eta mugikorreko funtzionalitate berri honi esker - Ba da beste modu bat | Laboral Kutxa Blog\nLABORAL Kutxaren kutxazainik hurbilenaren bila zabiltza? Badakizu bat ere ez dagoela hurbil eta komisiorik txikiena kobratzen dizuna aurkitu nahi zenuke? LABORAL Kutxan, zuri nola lagundu pentsatzen dihardugu beti. Horregatik, beste botoi bat gehitu diogu geure web-orriari. Botoi horrek bilatzen duzuna aurkitzen lagunduko dizu, eta, horrela, beste aukera bat gehiago izango duzu gure entitatera Internet bidez jotzen dutenek gehien erabiltzen duten funtzionalitateaz, bulego-bilatzaileaz, gain. Kutxazain automatikoen bilatzaile berriari esker jakingo duzu non duzun LABORAL Kutxaren kutxazain bat edo komisio txikiagoak ordaintzeko gurekin akordioa sinatu duen entitate baten kutxazaina. Zure ordenagailuan eta, jakina, zure mugikorrean erabil dezakezu. GPSa aktibatuta baduzu, etekinik handiena aterako diozu. Ikusi nahi duzu nolakoa den eta nola funtzionatzen duen?\nNolakoa den eta non aurki daitekeen\nHonela ikusiko duzu zeure mugikorrean.\nGPSa aktibatuta duen gailu batetik sartzen zarenean, konektatu zaren kokapeneko ingurua arakatzea nahi duzun galdetuko dizu bilatzaileak.\nHorretarako baimena ematen badiogu, gure konexioaren IPa erabiliko du, kutxazainik hurbilenen kokapena emateko. GPSa aktibatuta baduzu, mapak zure ingurunean jarriko du arreta, eta hurbilen dituzun kutxazainak aurkituko ditu. Baina LABORAL Kutxarenak soilik erakutsiko dizkizu, aukera horrek ezin baititu beste entitate batzuenak erakutsi.\nGure kokapena arakatzeko baimena ematen ez badiogu, berriz, mapa dagoen bezala geratuko da.\nJakina, behin mapan sartuta, hurbilago edo urrunago jar zaitezke, nahi duzun area geografikoa ikusteko.\nNola interpretatu mapa\nZure bilaketen emaitzak agertzen direnean, hiru ikono mota bereiziko dituzu:\nLehenak esan nahi du inguru horretan kutxazain batzuk daudela elkarrengandik hurbil.\nJakina, giltzaren sinboloak LABORAL Kutxarenak direla adierazten du.\nIkono gris bat besterik ez baduzu ikusten, horrek esan nahi du kutxazain hori gurekin komisioak jaisteko akordioa duen entitate batena dela.\nBilatzaileak “hiria edo kalea” eremuen bidez aurkitzen dituen kutxazain guztien kokapena emango du, bai LABORAL Kutxarenak bai itunpekoenak; eta mapa hurbildu edo urrundu egingo du, erakutsi beharreko arearen arabera.\nProbintzien araberako bilaketak, berriz, kutxazainak zein herritan dauden zehazten du. Gainera, gure kutxazainak bakarrik, itunpeko erakundeenak edo biak bilatzeko aukera eskainiko du.\nTags: kutxazainen komisioa laboral kutxaren kutxazainak


Langabeentzako lan-orientazio zerbitzua eskaintzen da Enplegu Zerbitzuetan - Oñati - Goiena.eus\nLangabeentzako lan-orientazio zerbitzua eskaintzen da Enplegu Zerbitzuetan\nIrati Goitia 2014-01-30 12:35\nUrtarrilaz geroztik, langabeentzako lan-orientazio zerbitzua eskaintzen da Oñatiko Enplegu Zerbitzuek Bidebarrietan duten bulegoan. Orientatzaile bat izaten da bertan laguntza eskaintzeko.\nLanbidek bideratutako diru laguntzarekin bi orientatzaile daude bailaran. Bata Mankomunitatean izaten da eta bestea herriz herri mugitzen da. Bada, Oñatin ere eskaintzen da zerbitzua urtarriletik. Elkarrizketa egin diogu Enplegu Zerbitzuek Bidebarrietan duten bulegoan izaten den Zuriñe Galartza orientatzaileari eta Jesus Mari Ugarte, Enplegu teknikariari.\nZer eskaintzen da orientazio programa honetan?\nZuriñe Galartza: Pertsona bat datorrenean, lehenik, zer nahi duen argitu behar izaten dugu eta zertan lan egin nahi duen. Izan ere, normalean, jendeak ez du jakiten nondik jo edo nora jo. Horretaz gain, curriculumean zein ahulgune eta indargune dituen zehazten dugu. Merkatuaren gaineko dokumentazioa ere ematen zaio. Azken batean, prozesu honetan dauden baliabideak aurkezten zaizkio.\nZeintzuk izaten dira hona etortzen direnen zalantza nagusiak?\nZ.G.: Jendea nahiko galduta etortzen da. Izan ere, krisia dela-eta ez dute jakiten nola aurkitu lana. Adibidez, badira 10 urte lanean ibili ostean langabezian gelditu direnak eta ez dute jakiten nola dagoen merkatua edo nola hobetu euren profila.\nNolakoa da Oñatiko langabeen profila?\nJesus Mari Ugarte: Estatistikoki, 45 urtetik gorakoa da langileen %45 eta %65 inguru kualifikazio gabekoak. Bi datu horiek oso kezkagarriak dira.\nZe aholku ematen zaie profil hori dutenei?\nZ.G.: Aurrena, txipa aldatu behar izaten dute. Hau da, ulertu behar dute bizitza osorako formakuntza konpetentzia bat dela. Lanean egon arren, ikasten jarraitu behar dela. Azkenean, ideiei buelta ematea da, eta hori da gehien kostatzen zaiena. Batzuetan, beldurra izaten diote berriz ikasten hasteari. Hala ere, pertsonaren arabera egokitu behar izaten da eskaini behar den laguntza.\nNolako harrera izan du lehen asteetan zerbitzuak?\nJ.M.U.: Otsaileko hitzorduak beteta daude. Mankomunitatean jasotzen dituzte eskaerak zuzenean, orain arte deiak hara bideratu dira-eta. Hala ere, ona ere dei dezake orientatzaileaz hitzordua eskatu nahi duenak.\nZe egunetan izaten da zerbitzua?\nZ.G.: Eguaztenero, baina otsailaren 17tik aurrera astelehenero eta eguaztenero egongo da aukera. Astean bi ordu motz geratzen zaizkigu eta laura luzatuko dugu. Gainera, hau ibilbide bat da, prozesu bat; eta beraz, zita bat baino gehiago behar izaten dira.


Surfa - Geoparkea - Flysch & Karst experience\nGeoparkea surfa praktikatzeko toki paregabea da. Itzurungo hondartza, Zumaian, Santiago Deban edota Alkoleako kala Mutrikun, esandakoaren adierazle dira.\nHondartza eta surfaren kultura oso errotuta dago euskal kostaldean. Urte guztian praktikatu daiteke kirol hau hiru hondartzatan.\nMareen arabera aldatzen diren eskuinaldeko eta ezkerraldeko olatuak ditu Itzurungo hondartzak. San Telmo hondartzaren mendebaldeko zonak maila aurreratuagoa eskatzen du, harea eta arroka hondoak dituelako.\nBertan, itsasgora dagoenean, itsaslabarrean erreboteak sortzen dituen ertza eratzen da, bodyboarder-en gozamenerako aldapa bikainak sortuz. San Telmo hondartza honetan, flyscharen eredu ederrak aurkitzen ditugu, balio zientifiko eta edertasun handiko eraketa geologikoak, euskal kostaldeko zonalde honetan ugariak direnak.\nOlatu mota: Beach break / Gailur anitzekoa\nHaizea: Hego - hego-ekialdekoa\nSwell: Iparraldea- Metro batetik aurrera\nBeharrezko maila: Hasiberria / Ertaina\nZerbitzuak: Zerbitzuak eskaintzen dituen hondartza da, dutxak, iturriak, aldagelak, surf eskola eta sorospen-zerbitzua hala nola udako txiringitoa; hondartzatik hurbil aurkitu ahal ditugu turismo-bulegoa, surf denda eta gune berdeak.\nDebako hondartzan dago euskal kostaldean aurki dezakegun olatu handienetako bat. Sorgin-Zulo izenez ezagutzen da eskuin olatu hau, indar handikoa da, 5 metroraino irits daiteke. Neguko hitzordu saihestezinetako bat.\nArroka eta hareazko hondoak are arriskutsuagoa egiten du. Itsasoa urriagoa den egunetan, gailurrak hondartzan zehar eta ertzetik hurbilago egoten dira, eta egin horretan dauden hondoen arabera surf saio onak eman ditzakete. Debak bertako surf klub bat dauka.\nOlatu mota: Point break / eskuinaldekoa\nHaizea: hego - hego-mendebaldea - hego-ekialdea. ;\nSwell: Ipar - ipar-mendebaldea - hego-ekialdea\nBeharrezko maila: Aditua\nZerbitzuak: Parking bikaina, itsas-pasealekua, dutxak, iturrak, jatetxeak eta ostatu hurbilak, turismo-bulegoa, surf denda, ekola eta gune-berdeak.\nAlkoleako kala, edertasun handiko arroka-kala, Mutriku eta Deba artean kokatzen da. Bertako ezkerraldeko olatua oso bizia da, kalitatezko point break bat, eta bere take off kritikoagatik da ezaguna. Olatu honetara itsaslabarraren goiko aldetik iristen da eta errepidetik ikus daiteke.\nOlatu mota: Point break / Ezkerraldekoa\nHaizea: Hego - hego-ekialdea\nSwell: Ipar - Ipar-mendebaldea. 3 metrotik aurrera.\nBeharrezko maila: Ertaina / Aditua\nZerbitzuak: Parking hurbila eta pic-nic gune nahiko berria ditu erabilgarri.\nInformazio gehiago: Surfing Euskadi


Irekia Eusko Jaurlaritza - Gobierno Vasco :: Arriola sailburuak Europar Batasuneko Ingurumeneko Ministroen Kontseiluan parte hartu du Bruselan\nArriola sailburuak Europar Batasuneko…\nEl consejero Arriola, con la ministra de Medio Ambiente, Isabel García Tejerina, y la secretaria de Estado, María García. Iturria: Irekia\n\nArriola sailburuak Europar Batasuneko Ingurumeneko Ministroen Kontseiluan parte hartu du Bruselan Iturria: Irekia\n\n\n\n\n\n\nEuskadik zuzenduko du seihileko honetan autonomia-erkidegoek Europar Batasuneko Ingurumeneko Ministroen Kontseiluan duten ordezkaritza\nMinistroen Kontseiluak Europako Erkidegoak proposatutako ekonomia zirkularreko pakete berria landu du\nEuskal Industriaren Ekonomia Zirkularrari buruzko Diagnostikoaren arabera, Euskadiko industria-sektoreak 46,5 milioi tona lehengai kontsumitzen ditu urtean, eta hondakin guztien % 72 sortzen ditu\nArriola sailburuaren ustez, ekonomia zirkularrago baterako trantsizioak aukera handiak eskaintzen dizkio Euskadiri\nEuskadik zuzenduko du seihileko honetan autonomia-erkidegoek Europar Batasuneko Ingurumeneko Ministroen Kontseiluan duten ordezkaritza Hori dela eta, Ingurumen, Lurralde Plangintza eta Etxebizitzako sailburu Iñaki Arriolak Bruselan egin den Ministroen Kontseiluan hartu du parte. Kontseilu horretan, Europako Erkidegoak proposatutako ekonomia zirkularreko pakete berria eta erkidegoek horren inguruan adostu duten posizioa landu dira, besteak beste.\nIldo horretan, Arriola sailburuak adierazi du erkidegoen arteko adostasuna handia eta bizkorra izan dela; izan ere, “ekonomia zirkularra aurrerapen jasangarriaren faktore gisa garatzeko asmoa orokorra eta partekatua da, eta, gainera, trantsizio horretan eskualdeek protagonistak izan behar dutela uste dugu”. Kalkulatutakoaren arabera, baliabideen erabileran efizientziak % 1eko hobekuntza izango balu, Europar Batasuneko enpresek 23.000 milioi euro aurreztuko lituzkete, eta 200.000 enplegu sortu ahal izango lirateke.\nSailburuak Euskadik eta, zehazki, Ingurumen Sailak ekonomia zirkularrarekin, ekodiseinuarekin eta ekoberrikuntzarekin duen konpromisoa azpimarratu du. “Izan ere –adierazi du–, Euskal Industriaren Ekonomia Zirkularrari buruzko Diagnostikoa amaitu berri dugu, eta, bertan agerian utzi denez, Euskadiko industria-sektoreak 46,5 milioi tona lehengai kontsumitzen ditu urtean, eta hondakin guztien % 72 sortzen ditu (horietatik, % 42 zabortegira eramaten dira); bi alderdi horiek direla eta, euskal ekonomiak lehiakortasuna galtzen du”.\nEuskal Industriaren Ekonomia Zirkularrari buruzko Diagnostikoak adierazten duenez, lehengaiak produzitutako ondasunen kostuaren % 61 dira euskal enpresetan, eta soluzio berritzaile zirkularragoak aplikatuz gero, lehengai horien kontsumoaren % 6ko aurrezpena lor liteke batez beste (hau da, 2.000 milioi euroko aurrezpena urtean). Aurrezpena metalaren eta mugikortasunaren sektoreetan lortuko litzateke batez ere, aurrezpen potentzial horren % 49 gertatuko bailitzateke sektore horietan.\nIngurumen Sailaren ustez, ekonomia zirkularrago baterako trantsizioak aukera handiak eskaintzen dizkio Euskadiri. Merkatuetan hazteko aurreikuspenak handiagoak dira ekonomia zirkularreko produktu edo negozioen kasuan ohiko produktuen kasuan baino. Ildo horretan, produkturik “berdeenetan” aurreikusitako salmentek % 46ra bitarteko gehikuntza izatea espero dute euskal enpresek 2025. urterako.\nArriola sailburuak adierazi duenez, trantsizio horretarako “euskal industria-sektorearen zati handi baten konpromisoa dugu; horren erakusgarri ditugu dagoeneko ekonomia zirkularraren arloan diharduten eta ekonomia zirkularreko eta bizi-zikloaren azterketako irizpideen arabera landutako produktuetan 2.800 milioi euro fakturatzen dituzten 150 enpresa baino gehiago. Era berean, ez da kasualitatea Espainiako ekodiseinuko ziurtagirien % 50 Euskadin biltzea.\nGaineratu duenez, soluzio berritzaileei buruzko jakintza handia, tresna publikoen mix bat, agente espezialisten sare bat eta lankidetza publiko-pribatuko kultura finkatu bat lortu ditu Euskadik azken urteetan, eta kemen handiz erabiltzen ari dira euskal industria-sarea produkzio-eredu berri horretarantz bideratzeko. Izan ere, gogorarazi duenez, “jasangarritasunaren aldeko apustua dagoeneko ez da aukera bat, ingurumenean, gizartean eta ekonomian ondorio garrantzitsuak dituen betebeharra baizik”.


Orai – Sorland\nHeldu da etorkizuna.\nOrai adimen artifizialeko langune berria jaio da, industria eta enpresak lehiakorragoak izan daitezen, administrazioak eraginkorragoak eta herritarren arteko komunikazioa errazagoa. Etorkizuna dirudi, baina orai da. Eta guk, Sorland agentziako kideok, marka berri honen sorreran lan egiteko aukera izan dugu.\nOrai langunea Elhuyar fundazioak sustatutako marka da, NLP teknologiatan (Lengoaia Naturalaren Prozesamenduan) espezializatutakoa. Orai NLP Teknologiak goi-mailako ikerketa eta soluzio teknologiko adimentsuak eta etikoak ekoizten ditu, unibertsitateekin, ikerketa-zentroekin eta enpresekin elkarlanean.\nElhuyar fundazioak esperientzia handia du hizkuntzen teknologian, eta euskal gizartean ezagutza eta izen handiko aplikazioak aurkeztu ditu azken urteotan: Elia testu itzultzaile automatikoa, Mycroft.eus euskarazko bozgorailu adimenduna edo EITB Nahieran bilatzailea, adibidez. Orain, jauzi eta marka berri bat dator: orai.\nMarka azterketa, etorkizun-senetik gaur egungo errealitatera heltzeko\nOrai langunea osatzen duten kideek 20 urteko esperientzia metatu dute ikerketa akademikoan eta ekoizpen aplikatuan. Lan-talde horren etorkizun-senak eta Elhuyar fundazioaren sustenguak kokatu du Orai bai Europa mailako ikerketa-sarean bai hainbat herrialdetako soluzio teknologikoen ekoizpenerako lankidetzan.\nOrai languneko kideen etorkizun-sen hori, baina, gaur egungo lehiakortasunaren testuinguruan frogatu beharra zegoen. Adimen artifizialeko adituekin ez ezik langunearen bezeroekin egin genuen marka azterketa, eta ondoko hiru ondorioak utzi zizkigun: sektoreko adituen onarpena du languneak, bezeroen asebetetze maila handia da, eta, datozen urteetan adimen artifizialak izango duen garapena kontuan izanda, orain NLP zerbitzu lehiakorrak eskainiko dituen marka berria sortzeko unea.\nMarka berri hau, gainera, aurretik aipatuez gainera, bere arrakasta kasuak azalduz aurkeztu daiteke: hedabideetan emakumeen presentzia monitorizatzeko proiektua (Emakunde); irudien errekonozimendua eta hizketaren ezagutzaren bidez administrazio, barne-prozesu eta fabrikazio eraginkorragorako aplikazioak (Ulma Construcción); Languedoc-eko okzitanierarentzat eta Gaskoinikako okzitarierarentzat hizketa-sintesirako sistema (Votz proiektua).\nBranding garaikidea, gaurkotasun beteko markarentzat\nSorlandarrontzat aukera paregabea izan da sorrera-sorreratik izatea Orairen lankide. Zerbitzu osoko komunikazio agentzia izanik, zerotik abiatu zen egitasmo anbiziotsu baten marka azterketa egin, marka estrategia zehaztu eta marka nortasun grafikoa zein berbala ideiatu eta sortzeko zeregin aparta izan dugu.\nOrai izenak, euskal jatorria eta mundu osorako zabalkundea emango dio marka berriari: orain hitzak, nortasuna ez ezik, esanahia ezagutzen edo ezagutu nahi duenaretzat, gaurkotasun mugagabea ematen dio; amaierako “ai” horrek, berriz, adimen artifizialeko posizionamendua ezartzen du, mundu mailan ingelesezko hitzen laburdurarekin baita ezagun sektorea: artificial intelligence. Hizkuntza ugaritan berdin antzean ahoskatzen den hitza da gainera, eta begientzat zein belarrientzat atsegina.\nIzen horri marka nortasun bisuala emateko, Transport New tipografia erabili dugu, O hizkiari borobiltasun osoa emateko Circular Std tipografiarekin uztartuz. O hizkiaren forma zirkular horrekin ideiatu eta sortu dugu ikurra, eta ikur aldakorra eta dinamikoa izan dadin eraiki dugu, etengabeko mugimenduan, adimen artifizialaren sektore osoa eta marka bera bezala. Dinamismo hori bera landu dugu ikurraren zein hondoen koloreak nahastean ere, bizitasun aberatsa landuz: urdin ilun zein argiak, laranja, gorria, morea… Eta, azkenik, argazki, bideo zein irudigintza digitalarekin ere uztartuz.\nLantzamendua: webgunea, sareak, bideospota eta aurkezpen ekitaldia\nOrain marka sortu ondoren, zinezko marka eraikuntza egiten hasteko ordua iritsi da: marka aurkeztu eta ezagutarazteko ekintza plana abian jartzea.\nHorretarako, lehenik, lantzamenduari ekin diogu, eta hiru zeregin nagusi izan ditugu: webgunearen eta sareen eduki bisual zein berbalak diseinatzea; bideospot korporatiboa ideiatu eta ekoiztea euskaraz, gazteleraz eta ingelesez; eta aurkezpen ekitaldia antolatzea Donostiako Kursaalen.\n“Datozen urteetan adimen artifizialak izango duen garapena kontuan izanda, orain da NLP zerbitzu lehiakorrak eskainiko dituen marka berria sortzeko unea”.


Hegazkinak eta ozono-geruza - ZientziaEus\nHegazkinak estratosferan (hau da, 10 eta 50 kilometro bitarteko altitudean dagoen atmosfera-zatian) hegaldiak egitea debekatuko ote duten hotsak zabaldu dira, altitude horietan doazen hegazkinek ozono-geruzari kalte egiten diotelako. Izan ere, Concorde, Boeing 747, Antonov eta beste zenbait erreakzio-hegazkin handik nitrogeno oxidoak (NO, NO2) eta ur-lurrina tonaka botatzen dituzte estratosferara, eta molekula horiek 20 eta 30 kilometro bitarteko altitudeetan hodei estratosferikoak sortzen laguntzen dute.\n10 eta 100 kilometro bitarteko luzera eta kilometro batzuetako lodiera duten geruza hauek, ozonoa jaten dute. Horren adierazgarri da munduko aire-korridore dinamikoenak (Europa Iparramerikarekin lotzen duenak) munduko nitrogeno oxidoen kontzentraziorik handienak edukitzea. Joan den neguan, adibidez, ozono-kantitatea % 25 murriztu zen.\nHegazkinak estratosferan hegaldiak egitea debekatuko ote duten hotsak zabaldu dira, altitude horietan doazen hegazkinek ozono geruzari kalte egiten diotelako.\nAire-konpainiak beti saiatu dira ahalik eta hegalaldi errentagarrienak egiten, eta horregatik joan dira estratosferara (hegazkinaren keroseno-kontsumoa txikia delako). Gaur egun munduko hegazkinetan kerosenoaren erdia estratosferan kontsumitzen da, eta Atlantiar Ozeanoko iparraldeko korridorean estratosferako kontsumoa % 75ekoa da. Ipar hemisferioan urtero hegazkinek 80.000 tona ur-lurrin botatzen dute, eta aireko trafikoa urtetik urtera areagotzen ari denez gero, ozono-geruza babesteko estratosferako hegalaldiak debekatzeko hotsak atera dira lehen aldiz.\nAlemaniako gobernuko Robert Sausen jaunak adierazi duenez, hemendik bost bat urtera estratosfera alde batera uzten duten aire-hegalaldiak diseinatu ahal izango dira. Alemaniako espazio-laborategiko Jouke Peper jaunak dioenez, Atlantiar Ozeanoko iparraldean hegalaldietarako 10,5 kilometroko altitude maximoa ezarrita, estratosferara jaurtitako emisioak % 10 murriztuko lirateke, 9 kilometroko muga ezarrita % 40 eta 5,5 kilometroz azpitik estratosfera ez litzateke ezer poluituko.\nArazoa ordea, ez da hain erraza. Izan ere, 10 kilometroko altitudetik gora nitrogeno oxidoek ozono-geruza mehetzen badute ere, hortik behera (troposferan) nitrogeno oxido horiexek fotooxidazioz ozono (hau da, oxidatzaile indartsu) bihurtzen dira.